[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés ötödik rendkívüli ülését megnyitom. Tájékoztatom önöket, hogy az ülés vezetésében Tiba István és Szi-lágyi György jegyző urak lesznek segítségemre. Köszöntöm kedves vendégeinket és mindenkit, aki figyelemmel kíséri munkánkat.Tisztelt Országgyűlés! Bejelentem, hogy Semjén Zsolt miniszterelnök-helyettes úr a kormány nevében az Országgyűlésről szóló 2012. évi XXXVI. törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte 2019. július 12-ére. Az indítványt és annak mellékletét a honlapon megismerhetik a képviselők és az érdeklődők. Tisztelt Országgyűlés! Napirend előtti felszólalásokkal folytatjuk a munkánkat. Napirend előtti felszólalásra jelentkezett Korózs Lajos képviselő úr, az MSZP képviselőcsoportjából: „Aktuális ügyekről” címmel. Öné a szó, képviselő úr.
Köszönöm a szót, elnök úr. Tisztelt Ház! Kedves Képviselőtársaim! Vannak dolgok, amelyek működnek az országban, és vannak dolgok, amelyek nem működnek. Nem működik mert ezzel folytatnám például a rendőrség. Nem működik a rendőrség, mert borzasztóan kevés a rendőr, nagyon nagy a fluktuáció, ennek következtében nagyon sokat kell a rendőröknek túlórázni, viszont a túlórájukat nem fizetik ki. [[Kontrát Károly: Nem igaz!]] Nem működik az egészségügy, mert borzasztóan kevés az orvos, kevés az egészségügyi szakdolgozó. A napokban lehetett olvasni, hogy ma már Romániában kétszer-háromszor annyit keresnek [[Németh Szilárd István: Ne beszélj már hülyeséget, kérlek szépen!]] az orvosok és az egészségügyi szakdolgozók, mint Magyarországon; ez előrevetíti azt a lehetőséget, hogy már nem Angliába és Németországba mennek el az orvosok dolgozni, hanem hamarosan Romániába. Ugyanakkor látjuk azt is, hogy borzasztó nagy az orvoshiány az alapellátásban, a legfrissebb statisztikai adatok szerint 373 tartósan betöltetlen háziorvosi praxis van Magyarországon és 243 fogorvosi praxis. Gyakorlatilag a Duna-Tisza-közén alig van háziorvos már Magyarországon. Kedves Barátaim! Előre lehet jósolni, lehet látni, hogy egy-két év múlva egymillió embernek az országban nem lesz háziorvosa. Nem működik az oktatás, hiszen borzasztóan kevés a tanár, borzasztóan kevés az óvodapedagógus, és borzasztóan kevés a fizetésük; természetes, hogy elhagyják a pályát, és nem is kívánnak a szakmájukban dolgozni. Terheli a rendszert az, hogy közel százezer gyerek hagyta úgy el az oktatást, hogy azt nem fejezte be, ezen túlmenően a legfrissebb adatok szerint 340 ezer olyan fiatal van, 18 és 35 év között, aki se nem tanul, se nem dolgozik, sem szakképzésben, gyakorlati képzésben nem vesz részt ez a magyar fiataloknak a 20 százaléka. Nem működik a tűzoltóság, mert a tűzoltóknak nem adnak fizetést, illetve amennyit adnak, azért nem hajlandók elvégezni a feladatukat. Azt tudom tanácsolni mindenkinek, hogy tartson otthon legalább egy vödör vizet, ha probléma van, mert a tűzoltó biztos, hogy nem fog kiérni. És nem működik a kormányhivatal, nem működnek az államigazgatás alrendszerei, mert egyszerűen az emberek nem kapnak elegendő fizetést, és otthagyták az állásukat, illetve egy részüket elbocsátották. Mondjanak, képviselőtársaim, egyetlenegy olyan területet, az államigazgatás bármelyik szegmensét, ahol működnek a dolgok! Aztán persze beszélni kell arról, ahol működnek a dolgok: például a szennyvíziszap változatlanul jön az országba, tonnaszámra, 52 ezer tonna a múlt héten itt említettem az interpellációk sorában csak Horvátországból. Olyannyira jön ez az iszap, hogy kérem szépen, telephelybővítési engedélyért folyamodtak Székesfehérváron, és azt is elmondtam, hogy nem hallomásból tudom, én ott jártam, lefotóztam, lefilmeztem, kérem szépen, olyan híg fekáliát öntenek be az agyagbányába, közel a lakásokhoz, illetve a bevásárlóközponthoz, hogy jobban terül, mint a Padlopon aljzatkiegyenlítő. [[Derültség a Jobbik soraiban.]] Erre nekem ne mondja senki azt, hogy ez egy előkezelt, komposztált, lerakható szennyvíziszap lenne! És ugyanez a helyzet Pápán, ahova szintén nagy mennyiségben vittek szennyvíziszapot, és erre a forgalmazó cég, vagy aki ezt az egészet csinálja, azt mondja, hogy a bűz ellen úgy fognak védekezni, hogy sövényt fognak építeni. Hát, erre külön befizetek. És itt van, kérem szépen, a kezemben az a kormányhivatali dokumentum, ahol öt oldalon keresztül sorolják, hogy Egerszalókon, ahol szintén ilyen szennyvíziszap-lerakót akarnak létesíteni, minek kell hogy megfeleljenek. A hivatal öt oldalon sorolja, hogy miket kell hogy bemutassanak. Kérdezem én: ki a Szűz Mária fogja engedélyezni, hogy 200 ezer tonna, Olaszországból származó szennyvíziszapot a borvidék kellős közepén elhelyezzenek, lerakjanak? És kedves barátaim, ma már látható a Gyáli-patakba öntött szennyvíziszap, a Youtube-on fenn van, mindenki megnézhette, hogy szántóföldeket locsolnak a fekáliával fertőzött vízzel. Megkérdezem önöket, akár az elnök urat, akár a miniszter urakat, államtitkár urakat: önök vásárolnának abból a vecsési káposztasavanyúságból, amelyet a fekáliával fertőzött patak vizével öntöznek? Önök vennének olyan fejes káposztát a káposztás cvekedlihez, amelyet ilyen szennyezett vízzel locsolnak? Azt gondolom, hogy senki sem. Köszönöm szépen.
Köszönöm. Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Szerintem önt egyetlenegy dolog zavarja, tisztelt képviselő úr, ami nem működik az országban: a Magyar Szocialista Párt. Hiszen egy olyan párt frakciójából beszélt ön, amelynek a politikai évzáró beszédét nem is a frakcióvezető mondja el; egy olyan pártnak a képviselője ön, amely valaha még, a 90-es évek derekán, 30 százalék fölötti eredményeket ért el a választásokon a 90-es évek előtt 90 százalék fölötti eredményeket, de ez egy másik fejezet , de voltak még a demokratikus korszakban is olyan eredményeik, amelyek messze 30 százalék fölötti eredményt hoztak, majd most a bejutási küszöb környékére zuhantak vissza [[Ungár Péter közbeszól.]] , 6,6 százalék körüli eredménnyel. Ez az a nem működés, ami önt nagyon zavarja. Van, aki ezt kicsit másképp fogalmazza meg, az önök egykori kapitánya, alelnöke, Szanyi Tibor: „Ez így nem párt! Ez így csak egy degenerálódó, belterjes klub, ahol a politikai témakészlet elapadt, s jobbára az itt-ott fellelhető apróbb krajcárok után kapirgálunk.” Egy ilyesfajta kapirgálás volt tehát az ön felszólalása is, ahogy saját párttársa vagy nem tudom, expárttársa, mert mostanában a kizárósdi nemcsak az LMP-nél, de az MSZP-nél is dívik – mondta; nos, tehát ez a kapirgálás volt most is öntől hallható. [[10.10]] Azért is kudarcos vagy nem működő párt az MSZP, mert önöknek még főpolgármester-jelöltre se futja különösebben. [[Ungár Péter közbeszól.]] Demszky Gábort támogatták, aki az SZDSZ főpolgármester-jelöltje volt, aztán volt Falus Ferenc párton kívüli jelöltjük, aztán volt Bokros Lajos más pártban politizáló jelöltjük, és még most sincs, 30 évvel a rendszerváltás után nem tudnak egy saját főpolgármester-jelöltet felmutatni, hanem Karácsony Gergelyt, a széles körű támogatottsággal nem vádolható Párbeszédnek a zuglói kudarcos politikusát támogatják önök is. Tisztelt képviselő úr, ez a nem működésnek egy elég nagy bizonyítéka, az pedig, amit itt a parlamentben művelnek, az a komolytalanságnak és az alkalmatlanságnak a bizonyítéka. Tisztelt Képviselő Úr! Ön elmenő orvosokról beszélt. Ez 2010 és ’11 környékén valóban óriási számban igaz volt, csakhogy azóta már 60-70 százalékkal, több mint 60 százalékkal visszaesett a külföldi munkavállaláshoz engedélyt kérő orvosok száma. Ez a szám egyharmadára apadt, az ápolóknál szintén jelentős mértékben csökkent. Ön oktatásról és diákokról beszélt. Tisztelt Képviselő Úr! Az önök idejében egy magyar pedagógusra körülbelül 11,5 diák jutott, most meg 10,5-nél is kevesebb. Magyarul: jóval nagyobb figyelem tud hárulni ma már egy-egy diákra, pontosan azért, mert egyrészről nem folytattuk az önök iskolabezáró törekvéseit. Önök több száz feladatellátási helyen zárták be az iskolát, mi megőriztük az iskolákat, felvettünk pedagógusokat, Klebelsberg-ösztöndíjjal fiatalokat ösztönzünk arra, hogy a pedagóguspályát válasszák. Szerencsére 30 százalékkal többen is választják, így most már egy-egy diákra nagyobb figyelem jut, hiszen egy tanárnak kevesebb diákkal kell foglalkozni. Arról nem is beszélve, tisztelt képviselő úr, hogy mi azt a modellt is elutasítottuk, amely a tömeges bevándorlásra épül, hiszen Nyugat-Európában az iskolák az oktatási funkció mellett most már egyre inkább egyfajta szocializációs funkcióval is rendelkeznek, hogy megpróbálják a különböző kultúrákból érkező fiatalokat összebékíteni, és ezért esett vissza több mint egy tucat helyet a nemzetközi rangsorokban például a német természettudományos oktatás is a legutóbbi mérések szerint. Ön azt mondta, tisztelt képviselő úr, és ez is a komolytalanságnak és alkalmatlanságnak egy önleleplezése, hogy túl sok diák hagyja el az iskolát végzettség nélkül. A mai napon fogunk szavazni a nemzeti köznevelésről szóló törvényről, amelynek az egyik módosítása pont azt szolgálja, hogy ne lehessen a problémás gyerekeket kitolni az iskolarendszerből, azt mondani, hogy magántanuló, de igazából csak megszabadul tőle az iskola, és nem foglalkozik utána vele egyetlen iskola sem, és nem szerez végzettséget az a fiatal. Ha önnek tényleg fontos az, amit mondott, és tényleg fel szeretne lépni azért, hogy végzettséget szerezzenek a diákok és ne végzettség nélkül kerüljön ki, akkor támogassa a mai napon az oktatási törvénynek, a nemzeti köznevelésről szóló törvénynek a módosítását. Ami pedig a pótlékokat illeti, tisztelt képviselő úr, ön beszél ki nem fizetett pótlékról? 2010-ben ennek a kormánynak volt az egyik első feladata, hogy 7 milliárd forint ki nem fizetett pótlékot fizetett ki a tűzoltóknak. [[Cseresnyés Péter: Például!]] , amit önök a saját kormányzásuk alatt nem fizettek ki. Nemcsak hogy csökkentették a béreket a teljes közszférában orvosoknak, ápolóknak és tanároknak, tűzoltóknak egyaránt, de még a pótlékaikat sem fizették ki és ön beszél erről a kérdésről?! Az önök idejében hány kormányablak volt? Egy sem volt, képviselő úr. Az önök idejében hány diák ment Erzsébet-táborokba a nyáron? Egy sem. Most 130 ezer fő. Gyermekétkeztetésre mennyit szántak? 29 milliárdot. Mi 82-t. Ingyenes tankönyv volt? Nem volt. 800 ezer munkahely helyett mit csináltak önök? Megduplázták a munkanélküliséget. Arról nem is beszélve, hogy se CSOK, se babaváró támogatás nem volt, sőt az ellenzék jó része még a babavárót sem támogatta itt a parlamentben. Az ellenzék komolytalan és alkalmatlan. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Ungár Péter képviselő úr, LMP képviselőcsoport: „Miért nem rendezik a szociális bértáblát évek óta?” címmel. Öné a szó, képviselő úr.
Köszönöm a szót. Elnök úr, alapvetően azzal szeretném kezdeni, hogy véleményem szerint a politikai jobboldalt és például az LMPt az különbözteti meg, hogy mi a jóléti államot a XX. század egyik legnagyobb találmányának tartjuk, és azt gondoljuk, hogy a kormányzás egyik alapvető célja a jóléti állam fenntartása, illetve kiterjesztése.Harminc éve egy rossz neoliberális konszenzus van ebben a Házban, ami szerint az állam mindig rossz gazda, a piacnak mindig igaza van, és az adózás rossz dolog. Ezzel szemben mi azt gondoljuk, hogy az állam tud jó gazda lenne, hogy az olyan embereket, mint én, akik gazdagok, meg kell adóztatni, és ebből pedig az újraelosztást kell finanszírozni, aminek magasabb aránya alapvetően jó dolog. A jelenlegi költségvetésből látszik, hogy a kormány egy neoliberális jobboldali politikát folytat, hiszen nem költ kellően a jóléti állam szolgáltatásaira, viszont az egykulcsos adó alapját tartják a magyar gazdaságnak. [[Nacsa Lőrinc: Tehát adóemelés!]] Az a helyzet, hogy a gondoskodó munkát végzők azért nem fontosak jelenleg a magyar kormánynak, mert a gondoskodó munkát végzők nem egy német multi, amelynek adókedvezményt adnak, nem a lengyel szénipar, ami miatt megvétózzák a klímatervet, és a gondoskodó munka mögött nem állnak nagy európai nemzetállamok, akik önöknek politikai pozíciókat tudnak osztogatni. Az a helyzet, hogy 4-5 ezer emberről beszélünk, akik jelenleg otthon ápolják idősebb hozzátartozóikat, testvérüket vagy párjukat, akik 38, illetve 58 ezer forintot kapnak ezért a munkáért, illetve beszélünk azokról az emberekről, több tízezer magyar állampolgárról, akik szociális intézményekben végzik a gondoskodó munkát. Őket ez a kormány nem kezeli partnerként, velük nem folytatnak olyan egyeztetést, mint a multikkal, ők nem jelentenek olyan sokat, mint az Audi, a BMW vagy a Suzuki. Az a helyzet, hogy jelenleg a gondoskodó munkát végzők között az intézményekben rengeteg a nyugdíjkorhatárhoz közeli dolgozó, rengeteg az az ember, aki pályáját elhagyta Magyarországon, és rengeteg az az ember, akik ingázva Nyugat-Európában végzi ezt a munkát. Jelenleg Magyarországon ma az a helyzet, hogy ha egy nyugati határszélen lévő szociális intézménybe, egy ausztriai intézménybe egy szakápoló elmegy dolgozni, többet fog keresni, mint az intézményvezető annál az intézménynél, ahonnan elindult. Ez a helyzet ma a szociális munka területén. Az a helyzet, hogy van egy filozófiai különbség is idősgondozás tekintetében a kormány és közöttünk. Önök azt gondolják, hogy az idősek gondozása alapvetően egy családi feladat. Mi ezzel szemben azt gondoljuk, hogy nem egyéni, nem családi, hanem közösségi feladat, mindannyiunk közös feladata, ennek a Háznak a feladata, és ezért állami feladat alapvetően. Ez a kettőnk között lévő filozófiai különbség. Ezért gondoljuk azt, hogy nem lehet különbséget tenni a gyermeküket otthon ápolók és az idősebb rokonokat, testvért otthon ápolók között. Nem egy kevésbé idézőjelben természetes módja az életnek az, hogy az ember élete végén kiesik a munkaerőpiacról azért, mert idősebb hozzátartozóit kell ápolni. Az a helyzet, hogy a gazdaság épít erre az elvégzett ingyenes gondoskodó munkára, ez az alapja az elsődleges munkaerőpiacnak, ez az alapja annak, hogy emberek részt tudnak venni a foglalkoztatásban. A környezetre sem és ugyanúgy erre a fajta gondoskodó fizetetlen munkára sem lehet egy megújuló erőforrásként tekinteni, amiből folyamatosan mindig egyre több van, ami elapadhatatlan, és amiből mindig egyre több jut. Ha ezt a munkát, amit eddig a gazdaság szerkezete miatt nem fizettünk ki, nem fogjuk továbbra sem kifizetni, akkor súlyos gazdaságszervezési problémáink lesznek. Az a helyzet, hogy hiába fogja Rétvári államtitkár úr elmondani azokat az emeléseket, amelyek alapvetően a garantált bérminimum miatt vannak a szociális szektorban, nagyon kevés olyan szociális dolgozó van, aki akár szakirányú végzettséggel is a garantált bérminimum fölött keresne jelentősen. Ez tarthatatlan, ez a szektor az összeomlás felé megy, és most van önöknek lehetőségük arra, hogy jelentős béremelést adjanak azoknak az embereknek, akik a szociális szektorban dolgoznak. A másik pedig az, hogy mivel Magyarországon egyre több idős ember van, és az időskorunkban a jövőben egyre rosszabb egészségben fogunk egyre több időt tölteni, ezért az otthonápolás tekintetében sem engedhetik meg maguknak azt, hogy 38, illetve 58 ezer forint tartósan legyen embereknek azért fizetve Magyarországon, mert kiesnek a munkaerőpiacról. Előbb-utóbb ezt módosítaniuk kell. Ne várjanak annyit ezzel, mint a gyod pontrendszerével, ne várjanak fél évet, tegyék meg a lehető leghamarabb, mert ez mindannyiunk közös érdeke. Köszönöm szépen.
Köszönöm, képviselő úr. Tisztelt Országgyűlés! A kormány nevében Rétvári Bence államtitkár úr válaszol az elhangzottakra. Öné a szó, államtitkár úr. [[10.20]]
Köszönöm szépen a szót, elnök úr. Tisztelt Képviselő Úr! Tisztelt Ház! Ön legalább azok közé az ellenzéki politikusok közé tartozott az elmúlt ülésszakban, tisztelt képviselő úr, aki legalább bocsánatot kért a saját szavazóiktól azon politika és azon eredmény kapcsán, amelyet az európai parlamenti választásokon elértek. [[Gréczy Zsolt: A KDNP hogy szerepelt?]] Nem tudom, hogy ennek az lesze az eredménye, hogy az ellenzéki pártok itt egybeolvadnak a szemünk láttára, és Gyurcsány Ferenc zászlaja alatt egyesülnek vagy sem, de kétségtelen, lehangoló volt látni, hogy az egykor szebb sorsra érdemes LMP a Magyar Kétfarkú Kutya Párt mögött végzett az európai parlamenti választásokon. [[Ungár Péter: Ha nagyon aggódik, beléphet! Gréczy Zsolt: Was ist das KDNP?]] Ugyanakkor abban is vitatkoznék önnel, tisztelt képviselő úr, ahogy a jóléti államot fenyegető veszélyekről szólt. Ha megnézi Nyugat-Európában a középosztály helyzetét, ami a jóléti állam egyik bástyája, akkor azt látja, hogy a középosztály pozícióit és a középosztály szűkülését ugye, Magyarországon bővült a középosztály az elmúlt nyolc-kilenc esztendőben , Nyugat-Európában a középosztály biztonságának a megrepedését pontosan a bevándorlás okozza, mert azok a támogatások, amelyekről például ön is beszél, amelyek Nyugat-Európában az önök baloldali filozófiája alapján is a középosztály biztonságát jelentik, hogy vannak olyan szociális segítségek, amelyek átmeneti probléma esetén valakit a középosztályban tudnak tartani, ezeket a támogatásokat, ugye, ott elvonják, a munkát pedig túladóztatják, pontosan azért, hogy a migráció költségeit kitermeljék. A bevándorlás az, ami veszélyezteti a középosztályt, hiszen egyrészről megbontja a társadalomban a közrendet, nyilvánvalóan töredezetté teszi a társadalmat. Ahogy az előbbi felszólalásomban is mondtam, az oktatási rendszert az oktatásból, kvázi Németországban mérnökfelkészítőből társadalmi kibékítő intézménnyé, alapvető szociokulturális készségek elsajátításának helyévé változtatja. Éppen ezért a bevándorlás, a migráció a legnagyobb veszély az ön által említett jóléti államra és az Európai Unióban a középosztályra. Azzal pedig a leghatározottabb mértékben nem tudunk egyetérteni, amit ön mondott, tisztelt képviselő úr, és amit az önök költségvetési módosító javaslatai is mondanak, és amit Schmuck Erzsébet képviselőtársa is meg mások is mondtak, mert önök azt mondják, hogy minél magasabbak az adók, annál jobb. [[Ungár Péter: A gazdag embereket kihagyja! Engem adóztasson meg!]] Mi ezzel nem értünk egyet. Az emberek munkáját nem nagyon magas adókkal kell sarcolni, az embereket munkára kell ösztönözni. A szocialistáknak volt az a filozófiája, hogy agyonadóztatták a munkát, és segélyből éltek az emberek, vagy segélyen voltak hivatalosan, és feketén kapták a bérüket; mi ezt a világot nem szeretnénk. 800 ezer új munkahely van azért Magyarországon, mert egyre alacsonyabbak az adók, egyre egyszerűbb valakit foglalkoztatni, kevesebb adminisztrációval jár, és egyre kevesebb adót fizet. Aki átlagjövedelemmel rendelkezik, és mellette van három gyereke, az a családi adókedvezménynek köszönhetően nem fizet adót. Több mint százezer, körülbelül 130 ezer magyar család egy fillér adót és egy fillér járulékot nem fizet. A mi célunk az adócsökkentés, ezért is fogunk dolgozni, az előző években is így tettük. Főleg a személyi jövedelemadó csökkentése terén nem értünk egyet az LMP-vel abban, hogy magas adók kellenek, rezsiemelés kell. Önök e mellett kardoskodtak, és erről szólnak az önök költségvetési módosító javaslataik. Ez szerintünk igenis veszélyes pálya, az egész társadalom számára rossz üzenete van. Tisztelt Képviselő Úr! El tudom önnek mondani a szociális szféra kapcsán, hogy 2010-hez képest 2019-re 72 százalékkal emelkedtek átlagosan a bérek a szociális ágazatban. 2014-ben ágazati bérpótlékot vezettünk be, 12 milliárd forintos többlet volt ezért, és azóta ez beépült évről évre. 2015-ben kiegészítő pótlékot, bérkiegészítést vezettünk be a szakmai munkakörben dolgozók számára; az előbbit 90 ezer dolgozó, az utóbbit 66 ezer dolgozó kapta meg. Ez utóbbi, a 2015-ös emelés átlagosan 16 ezer forint volt, 16 milliárd forint többletet eredményezett, és további 9 milliárd forintos emelést ágazati összevont pótlék címén adtunk 2017-ben a szociális szférában dolgozók számra; ez akkor 14 ezer embert érintett. Tehát volt általános, egyenlő, illetőleg végzettség- és tapasztalatfüggő béremelés is bérpótlék, bérkiegészítés formájában egyaránt. Aki mondjuk, szakközépiskolai végzettséggel rendelkező gyermekfelügyelő, és régebb óta dolgozik a pályán, ő 116 ezer forinttal keres többet, aki főiskolai végzettségű pályakezdő családgondozó, az ő esetében a bértöbblet az elmúlt öt évben 118 ezer forint. Persze mindenki szeretne többet, mi is azon fogunk dolgozni, de ezek érezhető emelések az önök szövetségeseinek a bércsökkentéséhez képest. Ami pedig az otthongondozási díjat, az otthonápolási díjat jelenti, tisztelt képviselő úr, sokszor elmondtuk, hogy önök itt december 12-én nem támogatták ezt. [[Ungár Péter: Azóta négyszer… Az elnök csenget.]] Egy gombnyomásnyi ideje nem volt arra, hogy százezer forintra emelje idén a szülők otthongondozási díját, akik gyermekükről gondoskodnak, és 2022-ig ez az akkori minimálbér szintjére emelkedjen. [[Az elnök csengetéssel jelzi az időkeret leteltét.]] Önök, az ellenzék részéről egyetlenegy képviselő sem szavazta ezt meg, hanem helyette dudáltak, sípolgattak és szelfizgettek. Köszönöm szépen. [[Taps a kormánypártok soraiban. Németh Szilárd István: Így van!]]
Köszönöm szépen államtitkár úr válaszát. Tisztelt Országgyűlés! Napirend előtti felszólalásra jelentkezett Jakab Péter frakcióvezető úr, Jobbik-képviselőcsoport: „A harc folytatódik!” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Ház! A Jobbik minden évben több száz módosító javaslatot nyújt be a költségvetéshez azért, hogy a kormány például ne plakátokra költsön évi ötvenmilliárdokat, hanem sokkal több pénz jusson kórházakra, iskolákra, bérekre vagy éppen nyugdíjakra.Idén 555 módosítót tettünk le az asztalra, ebből egyet személyesen Kövér László dobott vissza, mondván, hogy az sérti a Ház tekintélyét. Én ebben az indítványban azt javasoltam, hogy igenis építsünk fel Felcsúton egy Orbán-szobrot; azért, mert történelemtanárként is az a meggyőződésem, hogy minden diktátornak jár egy szobor, hogy a bukásakor legyen mit ledönteni. A költségek tekintetében mindösszesen 100 ezer forintot jelöltem meg, jelezve, hogy úgyis túl fogják majd árazni, úgyhogy a többit majd fizesse Mészáros Lőrinc. Hogy ebben a javaslatban mi volt a sértő, az nem derült ki, az viszont kiderült, hogy egyrészt önöknek nincs semmi humorérzékük, másrészt kiderült az, hogy önök igenis elolvassák a Jobbik módosítóit, vagyis nem olvasatlanul, hanem nagyon is tudatosan mondanak nemet arra, hogy több pénz maradjon az embereknél. Sőt, nemhogy nem hagynak több pénzt az embereknél, de emlékszünk rá, önök elvették a lakáskasszát, elvették a kafetériát, és most épp a kedves vezető szándékának megfelelően el akarják vonni a fizetések egy részét is, mondván, hogy jön a válság. Tisztelt képviselőtársak, mondjuk ki, önök itt a parlamentben nem az embereket képviselik, hanem a Fideszt nekem meg déjà vu érzésem van. Én nyolc évig voltam önkormányzati képviselő egy olyan városban, amelyet 2010 óta ural a Fidesz. Ebben a városban 2010 óta nincs polgármester, csak egy fideszes helytartó van, aki nem a lakosságot képviseli a kormánynál, hanem a kormányt képviseli a lakosságnál. Helytartó. Úgy tűnik, hogy ma egy fideszes településvezetőnek ennyi a dolga: jó hűbérúrként önökhöz hasonlóan be kell szedni a jobbágyoktól az adót, és meg kell akadályozni a jobbágylázadást. Csak az a baj, tudják, hogy ez a mentalitás, ez a feudális mentalitás kiterjed az élet minden területére. Ma nem az a jó intézményvezető ebben az országban, nem az a jó kórházigazgató, iskolaigazgató, aki képes jó szakmai döntéseket hozni, hanem az a jó intézményvezető, aki képes a kormányzati akaratot úgy lenyomni a dolgozók torkán, hogy a dolgozók ne lázadjanak fel. És ők persze nem fognak fellázadni, mert mindenki félti a munkahelyét; akinek meg nincs állása, az örül annak is, ha négy-öt évente kap önöktől némi adományt, de erről talán krumpliosztó Rétvári államtitkár többet tudna mesélni nekünk. [[Derültség a Jobbik padsoraiban. Dr. Rétvári Bence: És te mit adtál a választóknak?]] Önök erre építik a hatalmukat, képviselőtársak: anyagilag kiszolgáltatott és megfélemlített emberekre építik a hatalmukat. Ezért fontos, hogy az önkormányzati választásokon ne fideszes helytartókat válasszunk a települések élére, hanem helyi lokálpatriótákat [[Nacsa Lőrinc: DK-sokat!]] akik igenis kiharcolják azt, ami egy településnek jár, hogy jusson pénz munkahelyekre, bérekre, tömegközlekedésre vagy éppen városüzemeltetésre. Ősszel nekik kell majd megküzdeniük a Fidesszel, hiteles embereknek kell megküzdeniük egy hiteltelen párttal [[Dr. Rétvári Bence: Gyurcsány Ferenccel szövetkezel! Gyurcsány neked a hiteles?]] és ebben a küzdelemben minden hiteles képviselőjelölt és minden hiteles polgármesterjelölt igenis számíthat a Jobbik támogatására [[Folyamatos közbeszólások. Az elnök csenget.]] , mert ennek a választásnak óriási a tétje: a tét az Orbán-rendszer lebontása. Az önök rendszere az önkormányzatokban épült ki, ott is fogjuk lebontani. A magyar falvakban és a magyar városokban fogjuk először ledönteni azokat az Orbán-szobrokat, amelyeket önök, helyi kiskirályok felépítettek a fejekben [[Dr. Rétvári Bence: Gyurcsánnyal közösen!]] és amelyek mind a mai napig akadályozzák azt, hogy ez az ország fejlődésnek induljon. [[Dr. Rétvári Bence: Gyurcsány, előre!]] Igenis véget fogunk vetni a kinyilatkoztatások korszakának, véget fogunk vetni annak [[Dr. Völner Pál: Most kezded!]] hogy ha a fideszes kiskirályok kitalálnak valami marhaságot, mondjuk, hogy építsünk az Alföldön biciklis kilátót, ahová gyalog lehet felmenni [[Derültség az ellenzéki sorokban.]] elképesztő! , akkor megcsinálják [[Az elnök csenget.]] , mert senki nem meri elmondani önöknek, hogy bocsánat, ez hülyeség. Szóval, ősztől nem fideszes pártkatonákra [[Dr. Rétvári Bence: Gyurcsány Ferencre!]] hanem szakemberekre kell bízni a települések irányítását, akik nem egy pártot, hanem a lakosságot képviselik annak minden sokszínűségével együtt. És képzeljék el, igen, baromi nehéz különböző világnézetű emberek között megtalálni a közös nevezőt, 2010 óta önök ettől elszoktak, csak tudják, ez a demokrácia. A demokrácia egy melós műfaj [[Dr. Rétvári Bence: A demokrácia a Gyurcsány Ferenccel való együttműködés? Az a demokrata, aki Gyurcsány Ferenccel együttműködik?]] , csak mi ezt a munkát nem fogjuk megspórolni, mert Magyarország nem egy stróman, nem egy lókupec, nem egy párt hűbérbirtoka, hanem Magyarország a hazánk, a hazáját pedig megvédi az ember önöktől is és egyébként mindenkitől, aki az elmúlt 30 évben kifosztotta ezt az országot. Igen, az elmúlt 30 év egyvalamire nagyon megtanított bennünket: megtanított bennünket arra, hogy ma az igazi különbség nem az ember és ember között, hogy ki a jobb- meg ki a baloldali ez óvoda. Az igazi különbség, tudják, mi? Az, hogy ki a tisztességes és ki a tisztességtelen. [[Moraj a kormánypárti oldalon. Taps az ellenzéki oldalon. Dr. Rétvári Bence: Gyurcsány a tisztességes?]] [[10.30]] Mi, jobbikosok a tisztességesnek szövetséget kínálunk [[Dr. Brenner Koloman a kormánypárti képviselők felé: Szégyelljétek magatokat!]] a tisztességtelennek meg börtönt. Mi, jobbikosok a tisztesség csendőrei leszünk minden egyes magyar önkormányzatban [[Derültség a kormánypártok soraiban.]] mi leszünk a garancia arra [[Dr. Rétvári Bence: Gyurcsánnyal, tényleg?! Közbeszólások a kormánypártok soraiból.]] hogy többé ezt az országot következmények nélkül kifosztani ne lehessen. [[Közbeszólások a kormánypártok soraiból. Az elnök csenget.]] Úgyhogy, ha valaki azért indul el az önkormányzati választáson, mert azt gondolja, hogy majd polgármesterként vagy képviselőként felprédálhatja a magyar vidéket, a falvakat meg a városokat [[Dr. Brenner Koloman közbeszól.]] annak azt üzenem, hogy már most tegye a le a fegyvert, mert mi, jobbikosok nem fogunk szemet hunyni egyetlenegy lopás felett sem. [[Dr. Rétvári Bence: Csak a Gyurcsányé felett, ugye?! Csak a Gyurcsányé felett! Az elnök csenget.]] Erre én vagyok a garancia. Isten engem úgy segéljen!
Tisztelt Országgyűlés! Folytatjuk munkánkat. Tisztelt Országgyűlés! A kormány nevében Soltész Miklós államtitkár úr válaszol [[Közbeszólások az ellenzék soraiból.]] az elhangzottakra, és kérem, hogy őrizzék meg nyugalmukat. [[Ungár Péter: Nehéz lesz! Dr. Brenner Koloman: Ezt nekik is mondja, elnök úr, jó?!]]
Köszönöm a szót, elnök úr. Tisztelt Országgyűlés! Frakcióvezető Úr! Én abban az egyben egyetértek önnel, az volt a címe a napirend előtti felszólalásának: „A harc folytatódik!” Kérem szépen, mondhatnám azt is: könyörgök, folytassák a harcot, tényleg az a 6,34 százalék, amit elértek [[Közbeszólások az ellenzék soraiból.]] az mind… [[Folyamatos közbeszólások az ellenzék soraiból.]] mind visszaigazolja… visszaigazolja azt a sikeres harcot, amely mutatja… [[Az elnök csenget.]] mutatja, hogy a Jobbik mennyire hiteltelen politikát folytat [[Dr. Völner Pál: Lesz még 4 százalékos is! Dr. Brenner Koloman: Nulla százalékos KDNP!]] és a Jobbik politikusai mennyire hiteltelen politikát folytatnak közösen. [[Dr. Brenner Koloman: A ti bolsevik politikátok biztos jobb!]] Mondhatnám azt is és ezt külön köszönöm önnek , ennek a cikluszáró beszédnek a végén mondhatom azt is, hogy ön megtartotta a Jobbik őszödi beszédét. [[Derültség a Jobbik soraiban. Dr. Brenner Koloman: Jaj, jaj!]] Közbeszólások az ellenzék soraiból.) Elmondta azt, hogy hogy fognak összeállni [[Kunhalmi Ágnes közbeszól.]] és hogy fognak együtt dolgozni azokkal, akikkel eddig a politikájukban nemhogy nem értettek egyet, hanem ádáz ellenségek voltak. Teljesen hiteltelen az önök politikája. [[Dr. Rétvári Bence: Úgy van! Ezért vagytok 6 százalékon! Ungár Péter: De a KDNP hiteles! Közbeszólások az ellenzék soraiból.]] Miközben azt mondták, hogy nemzetben gondolkodnak, határon túli emberekben gondolkodnak, kereszténységben is gondolkoznak, hiszen benne van a zászlajukban is, ehhez képest mit tesznek önök? [[Dr. Brenner Koloman: Az keresztény, amikor egy igazgatót kirúgnak, ugye, az keresztény?! Szégyen!]] Ehhez képest összefognak a nemzetellenes erőkkel. [[Ungár Péter: Ki nemzetellenes?!]] Ehhez képest önök összefognak a magyarellenes erőkkel. [[Ungár Péter: Ki magyarellenes? Dr. Brenner Koloman: Ti vagytok magyarellenesek! Bolsevikok! Soha nem fogunk veletek össze!]] Ehhez képest önök olyan családellenes erőkkel fognak össze, akik olyan ideológiát akarnak a magyar társadalomra ráerőltetni, ami teljesen idegen a magyar társadalomtól, de néhány százaléknyi valakik, akik ezt terjesztik, ezek mellé önök beállnak. [[Szabó Timea közbeszól.]] És ugyanúgy, azt kell mondanom, hogy önök olyan erőkkel, keresztényellenes erőkkel fognak össze, amelyek gyűlölik a kereszténységet [[Gréczy Zsolt: Titeket se gyűlölünk! Kunhalmi Ágnes: Titeket se gyűlölünk!]] [[Kunhalmi Ágnes közbeszól.]] , és hogy fognak együtt dolgozni azokkal, akikkel eddig a politikájukban nemhogy nem értettek egyet, hanem ádáz ellenségek voltak. Teljesen hiteltelen az önök politikája. (Dr. Rétvári Bence: Úgy van! Ezért vagytok 6 százalékon! Ungár Péter: De a KDNP hiteles! Közbeszólások az ellenzék soraiból.) Miközben azt mondták, hogy nemzetben gondolkodnak, határon túli emberekben gondolkodnak, kereszténységben is gondolkoznak, hiszen benne van a zászlajukban is, ehhez képest mit tesznek önök? (Dr. Brenner Koloman: Az keresztény, amikor egy igazgatót kirúgnak, ugye, az keresztény?! Szégyen!) Ehhez képest összefognak a nemzetellenes erőkkel. (Ungár Péter: Ki nemzetellenes?!) Ehhez képest önök összefognak a magyarellenes erőkkel. (Ungár Péter: Ki magyarellenes? Dr. Brenner Koloman: Ti vagytok magyarellenesek! Bolsevikok! Soha nem fogunk veletek össze!) Ehhez képest önök olyan családellenes erőkkel fognak össze, akik olyan ideológiát akarnak a magyar társadalomra ráerőltetni, ami teljesen idegen a magyar társadalomtól, de néhány százaléknyi valakik, akik ezt terjesztik, ezek mellé önök beállnak. (Szabó Timea közbeszól.) És ugyanúgy, azt kell mondanom, hogy önök olyan erőkkel, keresztényellenes erőkkel fognak össze, amelyek gyűlölik a kereszténységet (Gréczy Zsolt: Titeket se gyűlölünk! Kunhalmi Ágnes: Titeket se gyűlölünk!), legszívesebben visszahoznák az ’50-60-70-es évek keresztényüldöző politikáját. Na, ez a Jobbik, ezért hiteltelen. (Kunhalmi Ágnes közbeszól.) De hiteltelen az is egy kicsit ne óbégasson, képviselő asszony, annyira, hanem igyon egy kis pohár vizet, és akkor lenyugszik. [[Derültség az ellenzék soraiban. Az elnök csenget. Kunhalmi Ágnes közbeszól.]] Tehát a másik terület, ami teljesen hiteltelen, hogy önök meghirdették azt a politikát, ami a néppártosodást jelenti. [[Ungár Péter: Ez egy politikai elemzés? Dr. Brenner Koloman: A Néppártban ti vagytok! Az Európai Néppártban!]] A néppártosodás önöknél semmi mást nem jelent, mint balhépolitizálást, balhépolitizálást, aminek az eredménye előbb már említettem, de megismétlem 6,34 százalékos eredmény [[Dr. Brenner Koloman: Mondd el háromszor! A KDNP meg nulla!]] az európai uniós választásokon. Arra kérem önöket és arra biztatom önöket, becsüljék meg ezt az eredményt [[Dr. Brenner Koloman: Mondd el hangosan, KDNP nulla! Közbeszólás a Jobbik soraiból: Egyszer induljatok el önállóan!]] mert 5 százalékot sem fognak ezek után kapni a hihetetlen politizálásuk miatt. [[Közbeszólások a Jobbik soraiból.]] Miért hiteltelen még a Jobbik politizálása? [[Dr. Brenner Koloman: A KDNP hiteles!]] Folyton azt hirdette, hogy az Európai Unióból ki kell lépni. Most mit csinálnak? A legerősebb bevándorlásellenes erőkkel fognak össze [[Gréczy Zsolt: Ti is ezt csináljátok! Szabó Timea: Ti meg Soros-ösztöndíjasok…! Derültség az ellenzék soraiban.]] azokkal politizálnak együtt, akik a magyarságra, illetve… [[Közbeszólások a Jobbik soraiból: Bevándorlásellenes…!]] szótévesztés… [[Folyamatos közbeszólások az ellenzék soraiból. Az elnök csenget.]] Bevándorláspárti erőkkel fognak össze [[Derültség az ellenzék soraiban. Közbeszólás a Jobbik soraiból: A KDNP őszödi beszéde!]] elnézést a tévesztésért! Mit csinálnak? Belefutottak Gyurcsány Ferenc karjaiba [[Dr. Brenner Koloman: Ez a te őszödi beszéded volt, barátom! Ezt majd reggel, délben, este elmondjuk az M1-en!]] és teljesen azt a politikát támogatják, ami egyrészt a határok lebontása és a határvédelem lebontása, a határokat ne őrizzük meg, és a magyarságot, illetve az Európai Uniót ne őrizzük meg olyannak, amilyen. Önök ezekkel az erőkkel fognak össze. Ez is mutatja a hiteltelenségüket. [[Közbeszólások az ellenzék soraiból.]] [[Közbeszólások az ellenzék soraiból.]] És ehelyett pedig semmi mást nem tesznek, mint rombolják, rombolják ennek az országnak a hitelét. (Közbeszólások az ellenzék soraiból.) Tisztelt Frakcióvezető Úr! Én egy dologhoz azért gratulálok önnek: feltette a Facebookjára a következő két történetet: az egyik, hogy találkozott Vona Gáborral, büszkén említette. Én csak megkérdezem: ki irányítja akkor ezt a pártot? Ön, a párelnök úr vagy Vona Gábor? [[Derültség a Jobbik soraiban.]] Egyértelmű, hogy külső erők irányítják, Gyurcsány Ferenc, csak ezt önök nem veszik észre. [[Dr. Brenner Koloman: Akit nem zártál be, pedig kétharmadod van! És miért nem? És miért nincs börtönben Farkas Flórián meg a többi gengszter?! Az elnök csenget.]] És még egy dologhoz gratulálok önnek [[Közbeszólások az ellenzék soraiból. Az elnök csenget.]] : a szövetségkötés is, hallom, hogy jól sikerült a jobbikos gyakornoki program…
[[Dr. Brenner Kolomannak:]] Képviselő úr, próbálja magát visszafogni! [[Dr. Brenner Koloman: Elnézést, elnök úr, csak ezt nehéz csendben tűrni, beláthatja, elnök úr!]] Parancsoljon, államtitkár úr!
Hallom, jól sikerült a jobbikos gyakorlói program, már legalább 35-en jelentkeztek az önnel való csocsózáshoz fantasztikus sikert ért el, gratulálok! [[Derültség a kormánypártok soraiban. Közbeszólások az ellenzék soraiból.]] Én csak arra kérem önöket [[Folyamatos közbeszólások az ellenzék soraiból.]] folytassák tovább azt a sajátos útszéli stílusú, már-már kocsmába sem illető harcmodort, amit tesznek, folytassák csak nyugodtan! Jót fog enni önöknek, jót fog tenni a választóiknak is! A Fidesz-KDNP-kormány és képviselők, teljesen természetes, hogy a nemzet mellett, a határok védelme mellett, a kereszténység mellett [[Dr. Brenner Koloman: Mészáros Lőrinc mellett! Karancsi elvtárs mellett!]] és természetesen a családok védelme mellett fogunk kiállni, ezért fogjuk megszavazni egyértelműen a jövő évi költségvetést, önök pedig semmi mást ne tegyenek [[Dr. Brenner Koloman: A korrupció mellett! Az Orbán család mellett! Az elnök csenget.]] csak szaladjanak Gyurcsány Ferencnek a karjaiba! Köszönöm szépen a felszólalását. [[Közbeszólás a Jobbik soraiból: Hazudsz, mint a vízfolyás, Soltész, az a baj! Taps a kormánypártok soraiban.]]
Köszönöm, államtitkár úr! Tisztelt Országgyűlés! Még mindig az a célravezető, ha a parlamentáris formát megtartjuk. Erre kérem önöket, még akkor is, ha ez az utolsó ülésnapunk ebben a ciklusban. Tisztelt Országgyűlés! Napirend előtti felszólalásra jelentkezett… [[Közbeszólások.]] Képviselő úr! Napirend előtti felszólalásra jelentkezett Tordai Bence képviselő úr, Párbeszéd-képviselőcsoport: „Aktuális kérdésekről” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Kedves Polgártársak! Becsüljük meg ezt a mai napot, becsüljük meg, mert a következő három hónapban nem fog ülésezni az Országgyűlés, Kövér László ugyanis úgy döntött, hogy elszabotálják a parlamenti munkát. [[Dr. Rétvári Bence: Ti szoktátok elszabotálni december 12-én!]] Mi, ellenzékiek természetesen dolgozni fogunk, ha nem is itt a parlamentben, akkor az önkormányzati kampányban, hiszen most az a cél, hogy minél több várost és falut, országrészt visszavegyünk önöktől, visszavegyük a hatalom embereitől az emberek hatalma számára [[Közbeszólások a kormánypártok soraiból.]] hogy megszüntessük ezt a mohó harácsolás politikáját hogy megszüntessük a hatalmi önkény politikáját, hogy helyből építkezve felszámoljuk a Fidesz rendszerét. [[Dr. Rétvári Bence: Műanyag dossziéval a kezedben! Font Sándor közbeszól.]] Képviselő úr, hallgasson, legyen szíves! [[Derültség az ellenzék soraiban Font Sándor közbeszól.]] dézem Kövér Lászlót… [[Közbeszólások.]] idézem Kövér Lászlót, csak hogy értsük, hogy miért nem lesz parlamenti ülés a következő három hónapban, miközben a fideszesek felveszik azért a fizetésüket teljes lelki nyugalommal. [[Közbeszólások a kormánypártok soraiból: Te nem veszed fel?!]] Szóval, azt mondja a házelnök: nem engedjük át a parlamenti színteret kampánypódiumnak semmilyen politikai erő számára; látható volt az elmúlt hetekben, hogy különösen a Párbeszéd képviselői, de néha a szocialisták is úgy gondolták [[Dr. Rétvári Bence közbeszól. Ungár Péter közbeszól.]] hogy a parlament, az Karácsony Gergely főpolgármester-jelölt kampányszínpada, és ott elmondták a kortesbeszédeiket napról napra, hétről hétre; kár lenne, hogyha a parlamenti munkát ilyen szintre süllyesztenénk le a kampány előtt, úgyhogy jobb, ha nem ülésezünk, csak a választások után. [[Németh Szilárd István: Igaza van, így igaz!]] Hát, úgy látszik, hogy az urak reszketni méltóztatnak, úgy látszik, hogy nagyon megijedtek attól, hogy elveszítik a főváros feletti uralmat, nagyon megijedtek attól, hogy a Fidesz helytartóját, Tarlós Istvánt az emberek Karácsony Gergelyre fogják lecserélni. [[Moraj a kormánypártok soraiban.]] És az, hogy hova süllyed a parlamenti vita… Hát, nézzék, ha az, hogy politikai vitát folytatunk, az, hogyha bemutatjuk az önökétől eltérő politikai programunkat, hogyha az egy méltatlan színvonal, az önöket minősíti. Mi itt arról beszéltünk, hogy hogyan lesz élő és élhető a város, hogyan lehet egy fideszes helytartót lecserélni egy, az emberek érdekét, a választók közösségét szolgáló főpolgármesterre, miért lesz Karácsony Gergely jobb vezetője Budapestnek, mint amilyen az önök embere… [[Varju László: Úgy van!]] Valóban ezt csináltuk, és nem csak mi csináltuk, mert egészen szánalmas és nevetséges volt, amikor ott a fideszes képviselők egymást kérdezték, hogy miért nagyon gonosz ember Karácsony Gergely [[Dr. Rétvári Bence: Azt nem gondoljuk, csak hogy alkalmatlan!]] és ugyan már, az államtitkár úr volna olyan kedves, és mondana róla valami rosszat! Szánalmas volt! Ha valami a parlament méltóságát egészen lealacsonyította, akkor az ez volt. [[Font Sándor: Az te vagy!]] De menjünk tovább, mert ma szavazunk a költségvetésről is, és itt az a nagy helyzet, hogy az ellenzék 800 módosító indítványából önök egyet sem voltak hajlandóak támogatni, önök mindent lesöpörtek a napirendről, miközben azon háborognak, hogy miért nem szavazzuk meg az önök pozitív javaslatait. Jelzem, hogy néhány esetben, amikor kivételesen nem a Fidesz pártérdekét szolgálták, hanem az emberek érdekét szolgálták ezek a javaslatok, szavaztunk már igennel ebben az Országgyűlésben. Önök képtelenek a legminimálisabb önmérsékletre és méltányosságra, nem képesek befogadni ellenzéki módosítókat. [[10.40]] De van olyan, amit értem, hogy nem fogadnak be. Tállai András külön beszélt a szerinte legveszélyesebb ellenzéki elképzeléscsomagról. Idézem őt: „A Párbeszéd a jelek szerint ragaszkodik az alapjövedelem koncepciójához, amire több mint 3000 milliárd forintot fordítottak volna.” Ez így is van, a Párbeszéd zöld baloldali pártként hisz az egyenlőségben, hisz az emberi méltóságban, hisz abban, hogy mindenkinek jár a megélhetés biztonsága. Folytatom az államtitkár szövegét: „Ez óriási összeg.” Valóban; akkor, mondjuk, önöket nem zavarják az óriási összegek, ha ellopni kell. [[Kunhalmi Ágnes: Magánnyugdíjpénztárak!]] Egyébként viszont egy teljesíthető ígéret, hiszen ez a GDP-nek mindössze a 6,8 százaléka, és a források ott vannak a módosító csomagunkban. Azt mondja az államtitkár: „Nem csoda, hogy csak úgy lehetne előteremteni, ha radikálisan átalakítanák a családtámogatásokat, és adót is emelnének.” Való igaz, megszüntetnénk azt, hogy a gazdagok gyerekeit jobban támogatja az állam, és valóban adót emelnénk de kinek? A milliárdosoknak, a milliós fizetésűeknek, a nagyvállalatoknak, a környezetszennyezőknek. Ezeket az adókat valóban megemelnénk, egy zöld baloldali pártnak ez a dolga. Az államtitkár nem érti, hogy miért növekedne a jövedéki adó és az áfabevétel. Elmondom: mert az embereknek több pénze lenne, és több pénzt költhetnének el fogyasztásra. Értem, hogy önöknek ez nem célja [[Dr. Rétvári Bence: 60 hónap óta nő a fogyasztás, haver!]] értem, hogy önök a saját NER-lovagjaik gazdagodását szolgálják kizárólag, de engedjék meg, hogy mi az emberek érdekét is költségvetési módosító formájában, az alapjövedelem módosító csomagjában a Ház elé terjesszük. [[Dr. Rétvári Bence: Zuglóban mi van az alapjövedelemmel?]] Azt mondják, hogy állítólag a gazdagokat adóztatnák meg. Nos, igen, pontosan, ilyen például a Tiborcz-adó, amit Budapesten Karácsony Gergely győzelme után be fogunk vezetni, ami a félmilliárdos palotáikra és az annál is drágább, elképesztő luxusvilláikra lesz kivetve. [[Fónagy János: Szerencsétlen! Boldog István: Szegény Gyurcsány Ferenc… Szászfalvi László: Mit szól a Gyurcsány?]] Úgyhogy készüljenek az őszre! Megértem, hogy nem akarnak itt dolgozni, mi azért dolgozni fogunk. [[Dr. Rétvári Bence: Reméljük, Bangóné is dolgozni fog!]] Köszönöm szépen.
Köszönöm. Tisztelt Országgyűlés! A kormány nevében Dömötör Csaba államtitkár úr kíván válaszolni az elhangzottakra. Öné a szó, államtitkár úr.
Köszönöm a szót, elnök úr. Tisztelt Képviselő Úr! Azt értem, hogy ön szeretné felhívni a figyelmet arra, hogy Karácsony Gergely az önök jelöltje, meg is értem ezt a törekvést, mégiscsak egy pártszédelgőről van szó: dolgozott, ugye, az SZDSZ-nek, utána a Gyurcsány-kormánynak, aztán LMP, utána Együtt-PM, az Együtt levált, majd lett Együtt, hogy aztán visszatérjenek Gyurcsány Ferenc ölelésébe. [[Kunhalmi Ágnes: De unalmas! Ki volt a Liberális Internacionáléban?]] És az a helyzet, hogy ahol megfordult Karácsony Gergely… [[Kunhalmi Ágnes: Mi volt a liberálisoknál?]] ott politikai értelemben előbb-utóbb [[Kunhalmi Ágnes: Mi volt a liberálisoknál? Az elnök csenget.]] megindult a bomlás. Most örülök annak, hogy felhozta a költségvetési vitát, illetve a módosítókat. Mindenféle javaslatokat tesznek önök, mindenféle homályos javaslatokat, de most a legfontosabb javaslataikat írásba is adták egy módosító indítványban, abból világosan látszik a baloldal egész alakos gazdaságpolitikája: ha tehetnék, egy masszív adóemelési csomagot raknának a magyarok nyakába. Javaslom minden egyes képviselőtársamnak, hogy nézze meg a Párbeszéd módosító indítványát [[Kunhalmi Ágnes: A multik meg a te nyakadba!]] ott van benne minden, ami a baloldali politika veleje: adóemelés, adóemeléssel körítve, leöntve az egész egy kis adóemeléssel. Kezdjük a részletekkel, konkrétumokkal. Az van a javaslatban, hogy újra többkulcsossá tennék a jövedelemadót. Tehát a mostani 15 százalékos helyett lenne egy magasabb adókulcs. [[Kunhalmi Ágnes: Ne hazudj, nem ezt mondtuk!]] Tudjuk jól, hogy ez mit jelent, mert a baloldali kormányzás idején 36 százalékos adókulcs is volt [[Tordai Bence: Matolcsy 5 milliós fizetésére? Igen!]] ezt akarják visszahozni. [[Tordai Bence: A miniszteri fizetésre több adót? Igen!]] De ha a korábbi baloldali javaslatokat nézem [[Tordai Bence: Neked adóemelést! Neked!]] akkor abból egyértelmű, hogy az alsó kulcsot is megemelnék. [[Közbeszólás az ellenzék soraiból: Nem emelnénk meg az alsó kulcsot, hazudsz!]] Tehát teljesen egyértelmű, hogy mindenki [[Közbeszólás az ellenzék soraiból: Hazudsz!]] , aki dolgozik ebben az országban, az többet adózna. Aztán ez a második megemelnék a társasági adót is, ez is benne van a javaslatban. [[Kunhalmi Ágnes: Mekkora az áfa?]] Korábban is beszéltek már erről. Egyetlen tollvonással vennének el…
Bocsásson, meg, államtitkár úr…
…százmilliárdokat a vállalkozásoktól, így aztán annyi is lenne a béremeléseknek. [[Kunhalmi Ágnes: Mekkora az áfa? Az elnök csenget. Kunhalmi Ágnes: 5 százalékot emeltetek rajta! Fónagy János: Háp, háp, háp. Szabó Timea: Államtitkár úr, én is csináljam, hogy háp, háp, háp? Mert én is tudom csinálni! Dr. Rétvári Bence: Inkább, mint a Szürkefarkasok!]] Nem mellékesen Magyarország versenyképessége is csorbulna, ami visszavetné a befektetéseket is. Nagyon nem oké! [[Közbeszólás az ellenzék soraiból: Hazudsz, az áfabevételek növekednek!]] Tisztelt Kunhalmi Képviselő Asszony! Tisztelt kiabáló Kunhalmi Képviselő Asszony! Tisztelt Kunhalmi Képviselő Asszony! Ön az áfát említette, szeretném önt arról tájékoztatni, hogy ebben a javaslatban áfaemelés is szerepel, ha önt egyébként érdekelné. Ha valaki azt gondolja, hogy csupán a már meglévő adónemeket emelnék, akkor téved, mert karbonadót is akarnak. Mekkorát? Hát, igen nagyot, több mint 200 milliárdos karbonadót. És hogy mit adóztatnának [[Szabó Timea: Önöket!]] a vállalatokat és a közlekedést. [[Szabó Timea: Így van! Környezetszennyező vállalatokat!]] Idézzük itt Karácsony Gergelyt: „A vállalati szféra, a szállítás és a közlekedés kell legyen az alanya egy széles körű szénadónak.” [[Szabó Timea: Csak ti nem szavaztátok meg a műanyag betiltását az Unióban, szégyen!]] Itt a baloldali politika újabb gyöngyszeme: megadóztatni az autósokat. Csúnya egy történet. Más országokban egyébként van már ilyen karbonadó, többek között Franciaországban. [[Kunhalmi Ágnes: Szerinted nincs is klímaváltozás, erről beszélj! Beszéld meg Áderrel!]] És a tapasztalatokkal kapcsolatban egy dolgot elmondhatunk: az ilyen adók folyamatosan emelkednek, és megdrágítják a közlekedést. Többek között ezért robbantak ki zavargások Franciaországban, amit a francia elnök csak erőszak alkalmazásával tudott csillapítani. Franciaországban egyébként, tisztelt képviselő úr, a karbonadó mértéke a kezdeti érték hatszorosára emelkedett [[Folyamatos közbeszólások az ellenzéki padsorokból. Dr. Rétvári Bence Tordai Bencéhez: Például nem műanyag mappából beszél, mint te! Szabó Timea: És klímaváltozás viszont nincs! Az elnök csenget.]] És nem áll meg itt a megszorítási gőzhenger, az is benne van a javaslatban, hogy eltörölnék a jelenlegi formájában a családi adókedvezményt, még egyszer meghúznák azt, amit a Medgyessy-kormány egyszer már meghúzott [[Szabó Timea: Erre nem kapnának kevesebb pénzt, hazudtok! Többet kapnának!]] , felszántanának egy jól működő családtámogatási rendszert. De még itt sincs vége a történetnek. Azért nincs, mert ingatlanadót is akarnak. Azt állítják, hogy ez a gazdagokra vonatkozna [[Kunhalmi Ágnes: Milliárdosokra!]] miközben egyszer már szavaztak erről. Hol volt az összeghatár? [[Tordai Bence: Mi közünk nekünk ehhez?]] 30 millió forintnál volt az összeghatár [[Tordai Bence: Luxusvillákra! Közbeszólás az ellenzéki padsorokból: 30 millió? Félmilliárd! Ne hazudjál!]] ami azt jelenti, hogy a mostani árakat figyelembe véve a legtöbb budapesti lakás tárgya lenne egy ilyen új adónak, önök is nagyon jól tudják. [[Dr. Harangozó Tamás: Elnök úr, folyamatosan hazudik! Szabó Timea: Azt hiszitek, hogy vég nélkül lophattok?]] Szóval, tisztelt Ház, amit itt ismertettem, az nem más, mint Karácsony Gergely adóemelési csomagja. Mindent meg akarnak adóztatni, ami mozog, és leginkább azokat, akik úgy gondolják, hogy munkával lehet előrejutni ebben az életben. Ebből Budapest biztosan nem kér, és azt gondolom, hogy Magyarország sem kér. Ilyen borzasztó tervek alapján egyáltalán nem véletlen, hogy Karácsony Gergely pártja nem tud felülemelkedni az 1 százalékos küszöbön. [[Szabó Timea: Most annyi a támogatása, mint Tarlósnak!]] Egy dolgot szeretnék önöknek elmondani, bármilyen hangosan is kiabálnak, bármennyien is kiabálnak: amíg ez a kormány van hivatalban, és amíg Tarlós István a főpolgármester, addig a Karácsony-féle adóemelési csomagból nem lesz semmi, abban biztosak lehetnek. Képviselő úr úgy fogalmazott [[Kunhalmi Ágnes: Ön is kapott egy új autót vagy egy várbeli lakást?]] hogy lesöpörte a kormánytöbbség az önök adóemelési javaslatát. Az a helyzet, hogy igen, leszavaztuk, nem akarunk adóemelést. És, tudja, mit? Büszkék vagyunk arra, hogy leszavaztuk. Köszönöm, hogy meghallgatott. [[Taps a kormánypártok soraiból.]]
Megköszönöm államtitkár úr válaszát. Jelezni kívánom képviselőtársaimnak, hogy ez nem egy kórusmű, hogy úgy adják elő; államtitkár úr meghallgatja önöket, önök viszont végigkommentálják. Nem működik így, még ha az utolsó nap, akkor sem. [[Szabó Timea: És akkor mi van? Kunhalmi Ágnes: Ők is!]] Akkor sem, képviselő asszony!Tisztelt Országgyűlés! Folytatjuk munkánkat. Napirend előtti felszólalásra jelentkezett Vadai Ágnes képviselő asszony, DK-képviselőcsoport: „Ki a magyar?” címmel. Öné a szó, képviselő asszony.
Köszönöm a szót. Tisztelt Ház! Tisztelt Képviselőtársaim! Nagyon szórakoztató azt hallgatni maguktól és a házi médiájuktól, hogy a csúnya DK-s képviselők leszavazták az önök képviselőit Brüsszelben. Maguk azt hazudják, hogy azért tesszük, amit teszünk, mert mi nem vagyunk igazi magyarok, bennünket nem érdekel a haza sorsa [[Közbeszólások a kormánypártok soraiból: Így van!]] és mi Soros Györgyöt választottuk a pacal, a Túró Rudi vagy éppen a pálinka helyett. [[Derültség az ellenzék soraiban.]] Na de, képviselőtársaim, ki volt az, aki kilenc évvel ezelőtt a felhatalmazását arra használta, hogy lerombolja a magyar demokráciát, és szépen fokozatosan visszaépítse a pártállamot? Ki volt az, aki a magyar rendszerváltás utáni történelemben egyedülálló módon egy olyan egypárti alkotmányt fogadott el, amit önökön kívül senki, de senki, egyetlen ellenzéki szavazó sem támogatott? [[Dr. Rétvári Bence: Be se jöttetek vitatkozni!]] Ki volt az, aki olyan választási törvényt fogadott el, ami a saját érdekét szolgálja? Ki volt az, aki olyan pártkatonákat küldött az Alkotmánybíróságba, hogy ott is a kormány akarata érvényesüljön? [[Dr. Rétvári Bence: Bihari Mihály lenne az?]] És ki volt az, aki egykori képviselőjelöltjét tette meg a Legfőbb Ügyészség élére, pontosan azért, hogy a kormányzati korrupciós ügyek ne jussanak el a vádemelésig? [[Közbeszólások az ellenzék soraiból: Úgy van!]] És ki volt az, aki egy másik képviselőt, egy aktív képviselőt küldött az Állami Számvevőszék élére, hogy aztán gigabírságokkal lehetetlenítse el az ellenzéki pártokat? [[Dr. Rétvári Bence: Warvasovszky Tihamér?]] Ki volt az, aki fideszes táskahordókat küldött a Médiatanácsba, hogy aztán az legyen a válasz arra, hogyha egyetlen ellenzéki képviselő sem szerepelhet a kormánypárti tévében, hogy ez elfogulatlan tájékoztatás? És ki volt az, képviselőtársaim, aki az elmúlt kilenc évben minden egyes ellenzéki törvényjavaslatot, kezdeményezést vagy éppen költségvetési módosító javaslatot érdemi vita és párbeszéd nélkül lesöpört az asztalról? Elgondolkodtak ezeken a kérdéseken? És ki az, aki magasról tesz az ellenzéki képviselőkre, akik ebben a Házban legalább két és fél millió választót képviselnek, és ennek megfelelő súlya kellene hogy legyen a szavuknak? [[10.50]] Segítek önöknek, választhatnak: a) Soros György, b) a gyíkemberek vagy c) inkább önök. Tisztelt Képviselőtársaim! Az a nagy helyzet, hogy önök, önök tették ezt, önök cserélték le az újkori magyar demokráciát és az európai Magyarországot egy korrupt, urambátyám pártállamra, ahol egyetlen ember, Orbán Viktor élet és halál ura. Ezek után őszintén nem értem azt az óvodás nyavalygást ahogy önök szokták mondani , sivalkodást, hogy jaj, a csúnya ellenzék nem támogat bennünket. Nem is értem, hogy min lepődtek meg! Na de jól figyeljenek! Mi, ahol érjük, akadályozni fogjuk önöket. [[Dr. Fazekas Sándor: Próbáljátok meg!]] A legutolsó kis pozíciószerzésüknek is keresztbe fogunk feküdni. [[Gréczy Zsolt: Így van! Dr. Rétvári Bence: Mi itt megszavaztuk minden tisztségviselőtöket a parlamentben!]] Magukra ugyanaz vár a következő öt évben az Európai Parlamentben, amit maguk tettek az elmúlt kilenc évben itthon az ellenzéki választókkal. [[Dr. Rétvári Bence: Mi megszavaztuk minden tisztségviselőtöket! Zaj a DK és a Párbeszéd soraiban.]] És mielőtt azt mondanák, hogy ez kicsinyes bosszú, nem! Önök az elmúlt kilenc évben itthon minden egyes írott és íratlan szabályt felrúgtak, egy Európa-ellenes, korrupt banánköztársasággá züllesztették a hazámat. [[Dr. Fazekas Sándor: Na, ne viccelj már!]] Szégyelljék ezért magukat! [[Moraj a kormánypártok soraiban.]] Márpedig, tisztelt képviselőtársaim, ha egy országban nincsen demokrácia és az állampárt képviselői tudomást sem vesznek az ellenzéki szavazókról [[Dr. Rétvári Bence: 2006! Gergényi? Jogállam?!]] akkor ne legyenek már megsértődve, ha ennek megfelelően kezeljük magukat! Maguk elárulták ezt a hazát, ezért tőlünk semmilyen segítséget nem fognak kapni. [[Kunhalmi Ágnes tapsol.]] Maguknak bukniuk kell, ez a nemzeti érdek, és ezért mi mindent meg fogunk tenni. [[Kunhalmi Ágnes: Így van! Közbeszólások az MSZP és a DK soraiból.]] Az Európa-ellenesek elbukták az európai parlamenti választást, még a Néppárton belül is. A nagy mellényből nagy zakó lett, hát, viseljék ezt méltósággal! Maguknak egyetlenegy dolog maradt az Európai Parlamentben, szépen csendesen félrevonulni, és figyelni, ahogy az Európa-párti erők, benne a Demokratikus Koalíció alakítja Európa és benne Magyarország sorsát. [[Derültség, zaj a kormánypártok soraiban.]] És, kormánypárti képviselő hölgyek és urak, ennek semmi köze sincs ahhoz, hogy ki a magyar. Mi nem vitatjuk el a magyarságukat. Szerintünk önök is magyarok, és mi is magyarok vagyunk, csak maguk korrupt gazemberek, mi pedig hazafiak vagyunk [[Derültség a kormánypártok soraiban. Taps a DK és az MSZP padsoraiban.]] és egy hazafi soha, semmilyen körülmények között nem segít azoknak, akik elárulják a hazát, sem itthon, sem Brüsszelben, és akkor sem, ha fúziós pacallevest főz. Köszönöm. [[Taps a DK, az MSZP és a Párbeszéd padsoraiban.]]
Tisztelt Országgyűlés! Azt gondolom, hogy szívem szerint egy mondatot mondanék, de gondolom, államtitkár úr megteszi helyettem. [[Dr. Vadai Ágnes: Ne tegye! Nem az a dolga, hogy kommentálja a történéseket, hanem hogy korrektül vezesse az ülést. Elfogulatlanul vezesse az ülést!]] Államtitkár úr, öné a szó. [[Gréczy Zsolt: Magának nem az a dolga, hogy kommentálja, hanem az, hogy vezesse az ülést!]] Dömötör Csaba államtitkár úr válaszol a kormány nevében. Öné a szó, államtitkár úr. [[Moraj, közbeszólások az MSZP, a DK és a Párbeszéd soraiból. Dr. Vadai Ágnes: Tessék pacalhuszárkodni! Szabó Timea: Nem azért ül ott az elnök úr, hogy mondjon egy mondatot! Dr. Vadai Ágnes: Azért ül ott, hogy elfogulatlanul vezesse az ülést!]] Képviselő asszony, ön elmondta a beszédét, befejezte, megkérem, hogy szíveskedjen meghallgatni a választ. [[Zaj a DK és az MSZP soraiban.]] Öné a szó, államtitkár úr.
Köszönöm a szót, elnök úr. Három rövid reakció: egyrészt az ellenzék viselkedési és neveltetési problémáit nem szeretném kommentálni. Azzal kapcsolatban, hogy nem kap a kormány segítséget, köszönjük szépen, Gyurcsány Ferenc segítségére nincsen szükségünk [[Dr. Vadai Ágnes: Akkor miért sivalkodtok?! Szabó Timea: Akkor meg mért sivalkodtok?!]] ami pedig a demokráciát illeti, a szemkilövetőktől nem kérünk kioktatást. Ami a brüsszeli eseményeket illeti, arra valóban nehéz szavakat találni, hogy az ellenzék a DK vezetésével mit művelt Brüsszelben az elmúlt napokban. Mondjuk, a szégyen szó sokaknak eszébe jut, de vannak ennél sokkal cifrább vélemények is. Kampányt indítottak a magyar jelöltek ellen, le akarják halkítani a magyarok hangját Brüsszelben. [[Dr. Vadai Ágnes: Nem a magyarokét, csak a fideszesekét! Gréczy Zsolt és Arató Gergely: Csak a fideszesekét!]] Szintet léptek tehát a Magyarország elleni aknamunkában, és ahelyett, hogy a szemüket lesütnék és a kertek alatt elkullognának, még büszkék is erre. [[Gréczy Zsolt: Ugyanazt kapjátok, amit ti csináltatok! Szabó Timea: Nem felmentés az, hogy 53 százalék!]] Nem tudjuk, hogy kinek dolgoznak, de Magyarországnak biztosan nem. Miről is van szó? Kezdődött az egész azzal, hogy meg akarták fúrni Járóka Lívia európai parlamenti alelnökségét, aki nem mellékesen az első roma származású képviselő volt az Európai Parlamentben. [[Gréczy Zsolt: Mondta ezt a Liberális Internacionálé volt elnöke! Szabó Timea: Az, hogy valaki roma, az nem felmentés!]] és a roma stratégia mellett összeurópai szegénység elleni stratégiáért is küzd. Ha önöknek valóban fontos lenne a szegénység elleni küzdelem és a romák integrációja, akkor nem fúrták volna az ő jelöltségét [[Közbeszólások a kormánypártok soraiból, köztük: Így van!]] de nem ez a fontos, hanem csak a saját hatalmi érdekük. [[Szabó Timea: Járóka Lívia is az önök embere!]] De a baloldal nem állt meg itt. A Momentum nevű alakulat megindított egy kampányt azért, hogy ne válasszanak meg egyes magyar jelölteket tisztségekbe. Tehát alig keltek ki a fiókák az SZDSZ-feliratú tojásból, már neki is rontottak az országnak. [[Zaj, közbeszólások az ellenzéki padsorokból.]] Ehhez aztán több baloldali frakció is csatlakozott, önök is csatlakoztak. [[Dr. Vadai Ágnes és Szabó Timea közbeszól. Az elnök csenget.]] Ezzel az előre kitervelt kampánnyal felrúgták a frakciók közötti megállapodást és a szokásjogot is. Tisztelt Képviselő Asszony! Ez a megállapodás nem egy eseti jellegű megállapodás, hanem több évtizede így működik, azt szolgálja, hogy a választások eredménye tükröződjön a parlament vezető tisztségeiben. [[Gréczy Zsolt: Akkor Andor Lászlót meg Kovács Lászlót miért nem támogattátok?!]] Ezt rúgták fel önök. Önök hátat fordítottak a demokráciának! Szeretném önöket arról tájékoztatni, de nagyon jól tudják, hogy a magyar parlamentben is van ilyen szokásjog. Ezért lehet Hiller képviselő úr a Ház alelnöke, ezért lehet Sneider képviselő úr a Ház alelnöke, ezért lehet Mirkóczki képviselő úr a Nemzetbiztonsági bizottság elnöke, és, tisztelt képviselő asszony, ezért lehet ön a Honvédelmi bizottság alelnöke [[Dr. Vadai Ágnes közbeszól.]] nem azért, mert olyan fényesen szerepeltek a választásokon. Szóval, hadd tegyem fel a kérdést, tisztelt képviselő asszony, önök szerint elfogadható lenne, ha a kormánypárti többség minden ellenzéki tisztségviselőtől megvonná a támogatást? [[Szabó Timea: Vonjátok!]] Bármit is gondol [[Dr. Vadai Ágnes: Vonjátok meg!]] bármit is gondolnak erről [[Közbeszólások a DK és a Párbeszéd soraiból Az elnök csenget.]] , ha ez megtörténne, akkor az összes nemzetközi fórumot telekiabálnák a magyar demokrácia állapotáról, még a nem létező intézményeket is telekiabálnák. Azzal, amit Brüsszelben műveltek, nem nekünk fordítottak hátat, hanem a magyar embereknek és a magyar érdekképviseletnek [[Gréczy Zsolt: Ez nem igaz! A Fidesznek!]] akik egyrészt 53 százalékban támogatták a kormánypártokat, és akik, bármit is gondoljanak a különböző ügyekben [[Szabó Timea: És akkor mi van? 47 százalék meg nem támogatta!]] biztosan nem azt várják a megválasztott európai képviselőktől, hogy a magyar képviseletet gyengítsék, különösen nem akkor, amikor felpörögnek a költségvetési tárgyalások. [[Zaj, közbeszólások a DK és a Párbeszéd soraiból. Gréczy Zsolt: Semmilyen körülmények között nem támogatjuk a fideszeseket! Az elnök csenget.]]
Szabó Timea képviselő asszony! Államtitkár úr, öné a szó.
Arra a mondatomra, tisztelt képviselő asszony, hogy 53 százalék tüntette ki a bizalmával a kormánypártokat, ön azt kiabálta be, hogy akkor mi van. [[Szabó Timea: És mi van a 47 százalékkal? …több van, mint neked!]] Tisztelt képviselő asszony, ez demokrácia, szokjon hozzá! [[Taps a kormánypártok soraiban. Zaj, közbeszólások a Párbeszéd, a DK és az MSZP soraiban.]] Tisztelt képviselő asszony, ha a két kiabálás között van energiája, akkor engedje meg, hogy azt javasoljam önnek, tanulmányozza a történelmi műveket, és ne csak a történelmi műveket, hanem az irodalmi műveket is [[Szabó Timea: Ti tanulmányozzátok Mikszáthot!]] és azt fogja látni, hogy a magyarok sohasem támogatták azokat, akik ellenük fordultak, és a külföldi elvárásokhoz igazították a politikájukat. Aki ebben eljátszotta a bizalmat, később sohasem szerezte vissza. Önök gyakran szaladgálnak itt mindenféle pólókban, mindenféle feliratok vannak rajtuk. Sokféle feliratot láttunk már, javaslom, hogy egyszer vegyenek fel egy olyan pólót, amelyre az van írva, hogy én is magyar vagyok, és ha már egyszer felvették, akkor vegyék is komolyan. [[Arató Gergely: Nekünk nem kell ezt bizonygatni!]] Köszönöm, hogy meghallgattak. [[Taps a kormánypártok soraiban. Közbeszólások a DK soraiból. Az elnök csenget.]]
Tisztelt Országgyűlés! Bármennyire is nyári szünet előtt vagyunk, kérem, türtőztessék magukat! Folytatjuk munkánkat. Napirend előtti felszólalásra jelentkezett Harrach Péter frakcióvezető úr, KDNP-képviselőcsoport: „A természet védelme keresztény felelősségünk része” címmel. Öné a szó, frakcióvezető úr.
Tisztelt Elnök Úr! Tisztelt Képviselőtársaim! Az előző heves vita Churchillnek egy mondatát juttatta eszembe, amely így szól: amikor ellenzékben voltam, vigyáztam arra, hogy külföldön egyetlen rossz szót se szóljak hazám kormányáról. [[Taps a kormánypártok soraiban. Gréczy Zsolt: De olyat se tett volna, hogy vegyék el a hazájától az uniós támogatást! Orbán Viktor hazaáruló! Zaj. Az elnök csenget.]] Evezzünk békésebb vizekre! [[11.00]] Gyakran rácsodálkozunk arra, hogy milyen gazdag és szép világban élünk, és nemcsak a természet szépsége, hanem az ember világának gazdagsága is meghatározó élmény; természetesen nem erre a parlamenti gazdagságra gondolok. Amikor ezek sérülékenységét látjuk, akkor felébred bennünk a védelem ösztöne, de a tudatos védelemnek van eszmei alapja és világnézeti gyökere is. Két ilyen, egymástól különböző, de megoldásaiban és céljaiban itt-ott közös vonást is tartalmazó gyakorlat van. Az egyik a liberális, ökocentrikus védekezés, a másik a keresztény, antropocentrikus környezeti gondolkodás. [[Folyamatos zaj.]] Most nem célom az előző bírálata, még ha jólesnék is, hanem a keresztény teremtés, védelem bemutatása. Ha egy mondatban akarom ezt összefoglalni, akkor azt kell mondanom, az ember legyen gondoskodó gazdája a teremtett világnak. Mit jelent a gazdája és mit jelent a gondoskodó? Nem felejthetjük el, hogy a teremtett világ az emberért van. Nálam sokkal szebben fejezi ki ezt Babits Mihály, és ha megengedik, néhány mondatot idéznék tőle: „Tudod, hogy érted történnek mindenek mit busulsz? / A csillagok örök forgása néked forog / és hozzád szól, rád tartozik, érted van minden dolog Mert kedvedért alkotott mennyet és földet és tengereket, / hogy benned teljesedjenek;…” Ez nemcsak az embert, a legtökéletesebb és legnagyszerűbb teremtményt mutatja be, hanem az „érted van minden” gondolatát is tükrözi. És tegyük hozzá, hogy ezt még ki kell egészítenünk a gondoskodással. [[Folyamatos nagy zaj. Az elnök csenget.]] Ha a mai ökológiai problémáinkat nézzük, akkor látnunk kell, hogy ezek a gondoskodás hiányából fakadnak. Hadd idézzem II. János Pál pápa mondatát: az ökológiai válság erkölcsi probléma. Ennek a problémának a végső okát az emberi telhetetlenségben, közvetlen okát pedig az emberi tevékenységben találjuk. Ha már keresztény felelősségről van szó, egy egyházi dokumentumot hadd idézzek: „Gazdasági berendezkedésünk a korlátlan növekedésen és az ezt megteremtő piaci versenyen alapul. A növekedési kényszer egy véges térben, amilyen a Föld is, óhatatlanul problémákhoz vezet.” A kérdés tehát ez: haszonmaximálás vagy közjó?” Meggyőződésem, hogy a gazdasági tevékenység és a természet megőrzése között megvalósítható az összhang. A gazdasági verseny növelése és kizárólagossága viszont előbb-utóbb környezeti katasztrófához vezet. Önmérsékletre van szükség, elsősorban a verseny dobogós résztvevőinek. Magyarország alig képes arra, hogy világméretű folyamatokat befolyásoljon. Az a tény persze, hogy nem tartozunk a nagy kártevők közé, nem jelenti azt, hogy ölbe tett kézzel kell ülnünk. Egyénként és közösségként is van mit tennünk. A konkrét tények azt mutatják, hogy a károsanyag-kibocsátás hosszú távú alakulása szempontjából Magyarország jól áll. Rövid távon is javultak az ipari és lakossági kibocsátás adatai. Javítani viszont a közlekedés és szállítás területén kell. Az igaz persze, hogy ez elsősorban az autógyárak feladata. De tény az, hogy Magyarország kész a 2003-as klímacél teljesítésére. Befejezésül még egyszer, ennek a problémának a fő elvi mondanivalóját hadd ismételjem meg: a fejlődés és a növekedés igényét a felelősség követelményének kell korlátoznia. Köszönöm figyelmüket. [[Taps a kormánypárti padsorokban.]]
Köszönöm, frakcióvezető úr. Tisztelt Országgyűlés! Mielőtt államtitkár úrnak megadom a válasz lehetőségét, megkérem képviselőtársaimat, akik most érkeznek, szíveskedjenek csendben helyet foglalni. Nagyon magas az alapzaj a teremben, alig lehet hallani a beszédet! Öné a szó, államtitkár úr.
Köszönöm szépen, elnök úr. Tisztelt Képviselőtársaim! Tisztelt Frakcióvezető Úr! Köszönöm szépen felelősségteljes hozzászólását, és talán alapvetésként megállapíthatjuk, hogy mindannyiunk számára fontos a környezet és a klíma védelme. Mindannyian tiszta levegőt, tiszta vizet és elviselhetőbb klímát szeretnénk. Azt hiszem, hogy az elmúlt időszakban itt a parlamentben is számtalanszor elhangzott az, hogy mennyi mindent tett a mostani kormányzat azért, hogy ez az igény, ez az elvárás a következő időszakban is fennmaradjon, sőt a helyzet javuljon. [[Folyamatos zaj. Az elnök csenget.]] Két részre szeretném bontani a válaszadásomat. Az egyik a környezetvédelemre összpontosítana, a másik pedig a klímavédelem területén elvégzett feladatokra is, hisz ön is a felszólalásában különválasztva, mégis összekapcsolva a két területet, mondta el gondolatait. Először a természetvédelemről szeretnék néhány szót mondani. Magyarországon azzal is nagyon komoly figyelmet szentelünk a természetvédelemnek, hogy tudjuk, hogy körülbelül az ország területének egyharmada valamilyen formában természetvédett terület. Kétmillió hektárnyi faállománnyal rendelkezünk, ami nagyon nagy, de a kormányzat kitűzte célul például nem kevéssé abból a célból, hogy a klímavédelemnek hathatós eszköze a zöld erdő , hogy a 20,9 százalékos erdősültséget a következő évtizedben vagy másfél évtizedben 27 százalékos részesülésre fogjuk emelni. Ennek bizonyos jó példája például az, hogy az elmúlt időszakban, az elmúlt európai uniós gazdasági-pénzügyi ciklusban 40 milliárd forintnyi pályázati lehetőséget kaptak a nemzeti parkok a nemzeti park területén levő fauna megújítására, és annak a helyzetnek, annak a gyönyörű helyzetnek a megőrzésére, amit a nemzeti parkok természeti értékeinkben föl tudnak mutatni. Elindult és folyamatban van 22 millió facsemete elültetése annak érdekében, hogy az előbb említett célt a következő időszakban el tudjuk érni, ugyanis azt is tudni kell, hogy a klímavédelem területén, a zöld, az erdő nagyon sokat tud segíteni. Körülbelül 6 millió tonna szén-dioxidot köt meg évente a magyarországi erdőállomány. Tehát az elmondottak egyik része bizonyítja a természetvédelem területén, hogy nagyon sokat tettünk, teszünk és fogunk tenni az elmúlt időszakban a természetvédelem területéért, illetve azért, hogy a klímavédelemnek is segítsük a feladatellátását. De a másik területen, a klímavédelem területén, amely közvetlenül a szén-dioxid-kibocsátást vagy az üvegházhatású gázok kibocsátását próbálja akadályozni, e területen is számtalan intézkedést hoztunk. És hogy milyen eredményeket értünk el 2010-től és 1990-től? Az Európai Unióban a rangsorban nagyon-nagyon előkelő helyen állunk. Összesen, nem is az Európai Unióban, hanem a világon 21 olyan ország van, amely 1990-hez képest úgy tudta csökkenteni a szén-dioxid-kibocsátást, hogy közben növelni tudta a gazdasági teljesítményt, tehát a fajlagos kibocsátásunk jelentős mértékben csökkent. [[Zaj. Az elnök csenget.]] Ez a 32 százalékos csökkenés olyan, zöldek által általában klímabajnoknak kikiáltott államokkal szemben is jelentős eredmény, mint például Dánia, mert Dánia mutatott fel jobb teljesítményt nálunk, de például jobb a teljesítményünk, mint Svédország vagy Németország javulása. Annak fényében pedig különösen figyelemre méltó a magyar teljesítmény, hogy hat uniós tagállam nemhogy csökkentette, hanem növelte a szén-dioxid-kibocsátást az elmúlt időszakban. [[Tordai Bence dr. Rétvári Bencéhez lép, és beszélgetni kezdenek.]] Az egységnyi nemzeti jövedelem előállításához kapcsolódó kibocsátásunk pedig 24 százalékkal csökkent 2010 óta, tehát nem 1990, hanem 2010 óta. Ez azt jelenti, hogy úgy növekszik a gazdaság Magyarországon, hogy közben a károsanyag-kibocsátás, az üvegházhatású gázok kibocsátása, a szén-dioxid-kibocsátás jelentős mértékben csökkent. Természetesen a hőerőművek arányát [[Folyamatos, nagy zaj. Az elnök csenget.]] próbáljuk csökkenteni, és ennek bizonyítéka az is, hogy jelentős mértékben növekedett az elmúlt időszakban a napenergiából származó villamos energia előállítása, ami napjainkban eléri már a 700 megawattos teljesítményt, és 2030-ra 3000 megawattnyi teljesítményt akarunk a naperőművek által előállíttatni. Ez pedig azt jelenti, hogy pár évtizeden belül Magyarországon az atomenergia és a megújuló energia aránya eléri a 90 százalékot. Itt kell kitérni az atomenergiára, ami a legjelentősebb klímavédelmi lehetőség [[Az elnök ismét csenget.]] [[Az elnök ismét csenget.]] országunk számára, hisz az elmúlt időszakban már bizonyítottan évi 17 millió tonna (Az elnök ismét csenget.) szén-dioxid-kibocsátástól mentette meg Magyarországot.
[[A dr. Rétvári Bence előtt álló Tordai Bencéhez:]] Képviselő úr!
A következő időszakban ez folytatódni fog, ha a Paks II. megvalósul. Köszönöm a figyelmet. [[Taps a kormánypárti padsorokban.]] [[11.10]]
Köszönöm, államtitkár úr. Tisztelt Országgyűlés! Arra kérem képviselőtársaimat, a következő napirend előtti felszólalás előtt foglalják el helyüket. Annyira magas az alapzaj, hogy nem lehet hallani a beszédeket. Tordai képviselő úr, foglaljon helyet, az Országgyűlés üléstermében interjúkat nem készítünk, ezért figyelmeztetem. [[Tordai Bence a képviselői helyére megy.]] Tisztelt Országgyűlés! Napirend előtti felszólalásra jelentkezett Hende Csaba képviselő úr, a Törvényalkotási bizottság elnöke: „Aktuális ügyek” címmel. Öné a szó, elnök úr.
Köszönöm a szót. Tisztelt Elnök Úr! Tisztelt Országgyűlés! Idestova harminc éve nem fordult elő, hogy a választói akaraton nyugvó, mandátumarányos parlamenti helyek elosztásában a pártok egymás ellen szavazzanak. Íratlan szabály ez ugyan, de mégiscsak olyan rendje van, amely választói akaraton nyugszik. Az európai parlamenti mandátumarányokat is a választók demokratikusan kinyilvánított akarata határozta meg. Minden olyan áskálódás, minden olyan cselekmény, amely ez ellen hat, különösen a Demokratikus Koalíció részéről [[Dr. Vadai Ágnes fölemeli és széttárja a karját.]] a választók arcul csapása és megcsúfolása, arról nem is beszélve, hogy veszélyes utakra visz. Hiszen ha ez a gyakorlat az itthoni parlamentben is kialakult volna [[Dr. Vadai Ágnes: Igen, és akkor mi van?]] akkor nem sok tisztségük lenne az ellenzékieknek. Veszélyes vizekre eveznek, hiszen persze itthon óriási cirkuszt csaptak volna, ha a többségünkkel élve, nem hagytunk volna önöknek tisztségeket. Varju László akkor ma nem lenne a Költségvetési bizottság elnöke, Vadai Ágnes nem alelnökölhetné a Honvédelmi és rendészeti bizottságot, Oláh Lajos pedig az Európai ügyek bizottságában nem töltené be ezt a posztot. [[Dr. Vadai Ágnes: És akkor mi van?]] Ehhez képest önök Brüsszelben máris megkezdték az áskálódást saját hazájuk ellen. [[Gréczy Zsolt: Ander László, Kovács László!]] Minden követ megmozgatnak, hogy a Fidesz képviselői ne tölthessenek be szakbizottsági alelnöki tisztségeket, miközben ezek a tisztségek, ezek a helyek a frakciók közötti megállapodáson alapulnak, és a néppárti jelölés szerint a Fidesz képviselőinek járna. Ezzel szembemennek a magyar emberek akaratával is. Ezek a bizottsági helyek, ezek a tisztségek lehetőséget adnának arra és fognak is adni reményeink szerint , hogy még jobban, még határozottabban érvényesítsük a magyar nemzeti érdekeket. [[Dr. Vadai Ágnes: Hogy még többet lopjatok, tudjuk!]] Mindazt, amire május 26-án a magyar emberektől felhatalmazást kaptunk. A Fidesz-KDNP 13 fős képviselőcsoportja mindent meg fog tenni a bevándorlás megállításáért [[Balla György: Úgy van!]] , a nemzetek Európájáért és a keresztény kultúra védelméért. Kezdeményezni fogjuk a migránskártyaprogram leállítását, és azt is, hogy az új Európai Parlament vonja vissza a migránsvízum tervét, mert mindkét program növeli a bevándorlást. Tisztelt Országgyűlés! Továbbra is miénk a legnagyobb magyar delegáció az Európai Parlamentben [[Dr. Vadai Ágnes: De nem a legnagyobb frakció!]] , és mind a 22 szakbizottságban lesz képviselőnk. Magyar nemzeti érdek, hogy minél több európai parlamenti bizottságban legyenek magyar alelnökök is. Tisztelt Ellenzék! Önök már az Európai Parlament első munkahetén durván szembementek a magyar választások eredményével, amikor megpróbálták megfúrni azt, hogy Járóka Líviát az Európai Parlament alelnökévé válasszák. [[Közbeszólás a Fidesz soraiból: Szégyen!]] Azonban a Fidesz képviselőinek fellépése miatt ez a törekvésük kudarcot vallott. Miközben Járóka Lívia gratulált az önök listavezetőjének, Gyurcsányné azzal válaszolt [[Dr. Vadai Ágnes, Varju László: Dobrev Klára!]] , hogy ő nem szavazta meg a fideszes jelöltet. Na, ez a különbség köztünk! Mi örülünk, ha bárhol a világban egy fontos tisztséget magyar ember tölt be, pozitív fejleménynek tartottuk, hogy az Európai Parlament 14 alelnökéből kettő is magyar, és a magyar érdekeket képviselheti. Példátlan az önök viselkedése. Sem az európai, sem a magyar politikában [[Dr. Vadai Ágnes: Ne tessék nyavalyogni!]] nem demokratikus az, ha az emberek által megválasztott képviselők ellen áskálódnak. Semmibe veszik a választók akaratnyilvánítását, ami a legalapvetőbb demokratikus értékekkel is ellentétes. Gyurcsányné [[Dr. Vadai Ágnes: Szajlai Mónikáné!]] , a szocialisták és a momentumosok is azonnal az Európai Parlament bevándorláspárti erőihez csatlakoztak, és a legvadabb bevándorláspártiakkal ülnek egy frakcióban. Gyurcsány itthon, Gyurcsányné az Európai Parlamentben képviseli a bevándorláspártiakat. Ehhez keresik a pozíciókat, a hatalmi befolyást az Európai Parlamentben is. Tisztelt Ház! Tekintettel arra, hogy a választók döntésén nyugvó megállapodást az ellenzék felrúgta, bizony kérdéses, hogy ennek eredményeként a jövőben például vajon a Demokratikus Koalíció képviselői is erre számíthatnak-e. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, elnök úr. Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Öné a szó, államtitkár úr.
Köszönöm a szót, elnök úr. Mivel erről a kérdéskörről már volt szó, tehát az ellenzék aknamunkájáról, ezért engedjék meg, hogy csak röviden reagáljak, és megismételjem magam. [[Gréczy Zsolt: Halljuk! Keményen!]] Kampányt indítottak a magyar jelöltek ellen [[Varju László: A Fidesz ellen! Ne keverd össze a kettőt!]] , ezzel lejjebb akarják csavarni Magyarország hangját a nemzetközi színtéren, és az a helyzet, hogy szintet léptek a Magyarország elleni aknamunkában. A magyarok ezt sohasem támogatták, és nem is fogják támogatni. Mivel a mostani a nyári ülésszak utolsó plenáris ülésnapja, ezért engedjék meg, hogy pár eredményről szóljak, illetve pár szót az előttünk álló feladatokról. Mozgalmas időszakon vagyunk túl, sok olyan dolog történt, ami nemcsak a mindennapjainkat befolyásolja, hanem Magyarország jövőjét is. Ezek közé tartozik az európai választás is; beigazolódtak azok a jóslatok, amelyek szerint ez lesz, a 2019-es lesz az eddigi legfontosabb európai választás. Az eredmény, az 53 százalékos eredmény megerősítette a kormánypártokat, és egyben kijelölte a legfontosabb teendőket. Zajlik egy kiterjedt vita Európa jövőjéről, és a magyarok világosan elmondták, hogy ebben a vitában mit képviselnek. Egy erős Európát szeretnének, amely épít a saját sokszínűségére, amely képes magát megvédeni, amely épít a nemzetállamokra, és amely képes újra megerősíteni azokat az alapokat, amelyek egykor olyan naggyá tették. A választás eredménye mindenkit kötelez, elsősorban a kormánypárti politikusokat, ezért van az, hogy olyan jelölteket támogattunk és támogatunk az uniós vezetői tisztségekre, akik nemcsak hogy figyelembe veszik ezeket az elvárásokat, hanem képesek küzdeni is értük. Az Európai Bizottság vezetőjéről szóló döntés biztató, mert tiszta lapot jelenthet az európai politikában. Nem gondolom azt, nem gondoljuk azt, hogy nem lesznek a jövőben vitáink, de azt igen, hogy jó esélyünk van egy új brüsszeli politikára, egy olyan politikára, amely nem kioktatni akar, és nem gyarmattartó gőggel tekint a mi országainkra, hanem amely képes kompromisszumokat kötni az európai érdekek dzsungelében. Senki ne gondolja azt, hogy az Európa jövőjéről szóló vita a választással véget ért, valójában csak most kezdődött, mert a népvándorlás nem múlt el, az európai gazdasági teljesítőképesség terén is akad szépen tennivalónk. Abban is biztos lehet mindenki, hogy a kormány és a kormánypártok a jövőben is beleállnak majd a vitákba, minden tekintetben szeretnénk lezárni az igazodási kényszer korszakát, azt a korszakot, amikor a visegrádi országok elszenvedői és nem pedig alakítói voltak a történéseknek. A nemzetközi vitákat azért is fel kell vállalni, mert ez teremt alapot arra, hogy hazánk gazdaságilag is erősödjön. Az a célunk, hogy ezt a mindennapokban mindenki érezze is. Ami a megélhetést érintő kérdéseket illeti, több eredményről tudunk beszámolni. Elindult a családvédelmi akcióterv; utólag is szeretnénk köszönetet mondani annak a milliónyi állampolgárnak, aki a véleményével megalapozta ezt a programot. Nekik is köszönhető, hogy ma már van babaváró támogatás, bővül az otthonteremtési program és többek között elindulhat a falusi CSOK-program is. Soha nem fogjuk feladni a reményt, hogy egy szép napon majd az ellenzék is belátja, hogy a családtámogatási rendszer erősítése érdeke az országnak, hogy a konzultációs kérdőív szétcincálása nem vezet sehova, és hogy a magyar családok megerősítése nélkül nem lehet jövőt építeni. Ami az egyéb döntéseket illeti, most július elején tovább csökkentek a munkaadói adók. Ennek önmagán túlmutató jelentősége van, mert megteremti további béremelések lehetőségét. A magasabb bérekhez szerintünk az adócsökkentéseken keresztül vezet az út, és itt ebben egy világ választja el a kormánypártokat, illetve az ellenzéket. Az elmúlt években egyébként folyamatosan nőttek a bérek Magyarországon, de mivel még van hová növekedniük, ezért szeretnénk, ha ez a folyamat nem törne meg. Erről szól a gazdaságvédelmi akció, és ezt szolgálja a 2020-as költségvetés is. [[11.20]] Olyan költségvetésről van szó, amely gyakorlatilag minden kiemelt területre több forrást biztosít az idei évhez képest, egy olyan költségvetésről, amely Magyarország további erősödését szolgálja. Így hát, ha valakinek fontos az ország biztonsága, a családok megerősítése és az, hogy egyre jobban megérje dolgozni Magyarországon, akkor minden világnézeti különbségünktől függetlenül jó szívvel támogathatja a javaslatot. Azt egyébként tudjuk, hogy az ellenzék mit szeretne, ebben is egy világ választ el bennünket egymástól: szja-emelést szeretne, társaságiadó-emelést szeretne, karbonadót szeretne, ingatlanadót szeretne, és el akarja törölni jelenlegi formájában a családi adókedvezmények rendszerét. Mi ebből nem kérünk. Tisztelt Ház! Jó reményünk van arra, hogy a nehezen kivívott szabadságunk mellé egy nagyobb jólétet is kiharcoljunk magunknak. A kormány azon lesz, hogy ezt a reményt beváltsuk. Minden adott tehát ahhoz, hogy Magyarország tovább erősödjön; már csak egy olyan ellenzék kéne, aki legalább a kiemelt ügyekben képes a magyar családok oldalára állni. A lehetőség adott, tisztelt képviselőtársaim, hát éljenek vele! Köszönöm, hogy meghallgattak. [[Taps a kormánypártok soraiban.]]
Megköszönöm az államtitkár úr válaszát. Tisztelt Országgyűlés! A napirend előtti felszólalások végére értünk. Felkérem Szilágyi György jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Nyitrai Zsolt, Fidesz; Ungár Péter, LMP; Z. Kárpát Dániel, Jobbik; Ander Balázs, Jobbik; Steinmetz Ádám, Jobbik; Varga-Damm Andrea, Jobbik; Rig Lajos, Jobbik; Nunkovics Tibor, Jobbik; Balczó Zoltán, Jobbik; Pintér Tamás, Jobbik; Dúró Dóra független; Apáti István független.
Köszönöm, jegyző úr. Tisztelt Országgyűlés! Áder János köztársasági elnök úr miniszteri kinevezésről szóló átiratot küldött az Országgyűlésnek. Felkérem Tiba István jegyző urat, hogy ismertesse a köztársasági elnök úr átiratát. Jegyző úr!
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Varga Juditot, a Miniszterelnökség államtitkárát megbízatása alól 2019. július 11-ei hatállyal felmentettem. Az Alaptörvény 9. cikk (4) bekezdés c) pontja és a 16. cikk (7) bekezdése alapján a miniszterelnök javaslatára dr. Varga Juditot 2019. július 12-ei hatállyal igazságügyi miniszterré kineveztem. Üdvözlettel: Áder János.” [[Taps a kormánypártok soraiban.]] bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján a miniszterelnök javaslatára dr. Varga Juditot, a Miniszterelnökség államtitkárát megbízatása alól 2019. július 11-ei hatállyal felmentettem. Az Alaptörvény 9. cikk (4) bekezdés c) pontja és a 16. cikk (7) bekezdése alapján a miniszterelnök javaslatára dr. Varga Juditot 2019. július 12-ei hatállyal igazságügyi miniszterré kineveztem. Üdvözlettel: Áder János.” (Taps a kormánypártok soraiban.)
Köszönöm, jegyző úr. Tisztelt Országgyűlés! Tájékoztatom önöket, hogy a miniszterjelöltet az Igazságügyi bizottság és az Európai ügyek bizottsága meghallgatta, kinevezését támogatta. Most az ünnepélyes eskütétel és az esküokmányok aláírása következik. Felkérem dr. Varga Judit miniszter asszonyt, hogy fáradjon az ülésterem közepére és tegye le esküjét. Felkérem Tiba István jegyző urat, hogy olvassa elő az eskü szövegét, a tisztelt Országgyűlést pedig kérem, hogy szokásainknak megfelelően felállva hallgassák meg azt. [[A teremben lévők felállnak. Dr. Varga Judit a terem közepére lép. Dr. Tiba István előolvassa az eskü szövegét.]]
Én, Varga Judit fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; miniszteri tisztségemet a magyar nemzet javára gyakorolom. Isten engem úgy segéljen! [[Taps a kormánypártok soraiban. Szórványos taps a Jobbik és az LMP soraiban.]]
Tisztelt Országgyűlés! Most az esküokmányok aláírására kerül sor. Felkérem Móring József Attila jegyző urat, hogy aláírásra készítse elő az esküokmányokat, dr. Varga Judit miniszter asszonyt pedig, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál dr. Varga Juditnak, és átadja az aláírt esküokmány egyik példányát.]] isztelt Országgyűlés! Engedjék meg, hogy dr. Varga Judit miniszter asszonynak az Országgyűlés és a magam nevében gratuláljak, munkája ellátásához sok sikert kívánjak! Tisztelt Országgyűlés! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről az elnöki jogkörben előterjesztett javaslat alapján döntünk. Kérem, foglalják el helyüket, és ellenőrizzék, hogy a kártyájukat elhelyeztéke a szavazógépben. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés látható többsége a napirendi ajánlást elfogadta. Tisztelt Országgyűlés! Személyi javaslatról való döntésre a mai napon nem kerül sor. Tisztelt Országgyűlés! Most napirend szerinti határozathozatalokkal folytatjuk munkánkat. Soron következik az egyes adótörvények és más kapcsolódó törvények uniós jogharmonizációs kötelezettségek miatt szükséges módosításáról szóló T/6349. számú törvényjavaslathoz benyújtott összegző módosító javaslatról való döntés és a zárószavazás. A Törvényalkotási bizottság összegző módosító javaslatát T/6349/5. számon, összegző jelentését pedig T/6349/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/6349/5. számú összegző módosító javaslatát. Kérem, most szavazzanak! [[Szavazás.]] Az Országgyűlés az összegző módosító javaslatot 128 igen szavazattal, 15 nem ellenében, 42 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/6349/7. számú egységes javaslatot. Kérem, most szavazzanak! [[Szavazás.]] Az Országgyűlés az egységes javaslatot 127 igen szavazattal, 16 nem ellenében, 42 tartózkodás mellett elfogadta. Soron következik az egyes adótörvények és más kapcsolódó törvények módosításáról szóló T/6351. számú törvényjavaslathoz benyújtott összegző módosító javaslatról való döntés és a zárószavazás. A Törvényalkotási bizottság összegző módosító javaslatát T/6351/24. számon, összegző jelentését pedig T/6351/25. számon terjesztette elő. Tájékoztatom önöket, hogy a házszabály 48. § (4) bekezdése alapján az LMP képviselőcsoportja a 9., 11. és 12. számú módosító javaslatok fenntartását indítványozta. Először ezekről határozunk. [[11.30]] A 9. számú módosító javaslat Csárdi Antal és képviselőtársai indítványa. Kérdezem a tisztelt Országgyűlést, fenntartjae a javaslatot. Kérem, most szavazzanak! [[Szavazás.]] Az Országgyűlés a módosító javaslatot 33 igen, 126 nem szavazattal, 26 tartózkodás mellett nem tartotta fenn. A 11. számú módosító javaslat Csárdi Antal és képviselőtársai indítványa. Kérdezem a tisztelt Országgyűlést, fenntartjae a javaslatot. Kérem, most szavazzanak! [[Szavazás.]] Az Országgyűlés a módosító javaslatot 57 igen, 127 nem szavazattal, 1 tartózkodás mellett nem tartotta fenn. A 12. számú módosító javaslat Csárdi Antal és képviselőtársai indítványa. Kérdezem a tisztelt Országgyűlést, fenntartjae a javaslatot. Kérem, most szavazzanak! [[Szavazás.]] Az Országgyűlés a módosító javaslatot 58 igen, 127 nem szavazattal, 1 tartózkodás mellett nem tartotta fenn. Mivel az Országgyűlés módosító javaslatot nem tartott fenn, most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/6351/24. számú összegző módosító javaslatát. Kérem, most szavazzanak! [[Szavazás.]] Az Országgyűlés az összegző módosító javaslatot 128 igen, 48 nem szavazattal, 11 tartózkodás mellett elfogadta. Most a zárószavazás következik. Megkérdezem a tisztelt Országgyűlést, elfogadjae a T/6351/27. számú egységes javaslatot. Kérem, most szavazzanak! [[Szavazás.]] Az Országgyűlés az egységes javaslatot 137 igen, 49 nem szavazattal, tartózkodás nélkül elfogadta. Soron következik a Magyarország 2020. évi központi költségvetéséről szóló T/6322. számú törvényjavaslat zárószavazása. A stabilitási törvény és a házszabály rendelkezései alapján az Országgyűlés elnöke az előterjesztő által benyújtott T/6322/846. számú egységes költségvetésitörvény-javaslatot megküldte a Költségvetési Tanács elnökének. A tanács előzetes hozzájárulás megadásáról szóló véleménye T/6322/848. számon a hálózaton elérhető. Köszöntöm Kovács Árpád urat, a Költségvetési Tanács elnökét, akinek a házszabály 36. § (11) bekezdése alapján most megadom a szót. Elnök úr, öné a szó.
Tisztelt Országgyűlés! Tisztelt Elnök Úr! Tisztelt Miniszterelnök Úr! Az Országgyűlés elnöke 2019. július 8-án megküldte a Magyarország 2020. évi központi költségvetéséről szóló, az Országgyűlés által elfogadott módosítások átvezetését is tartalmazó egységes törvényjavaslatot. Kérte a Költségvetési Tanács stabilitási törvény 25. §-a szerinti véleményét az államadósság-szabálynak való megfelelésről, valamint az Alaptörvény 44. cikk (3) bekezdése szerinti előzetes hozzájárulásának megadását a törvényjavaslat zárószavazásához.A tanács vizsgálata alapján a 2018. július 10-én tartott ülésén az alábbi egységes véleményként megfogalmazott határozatot hozta. Megállapította, hogy a 2020. december 31-i tervezett államadósság-mutatónak az ország jövő évi központi költségvetéséről szóló T/6322/846. számú egységes törvényjavaslat 3. § (3) bekezdésében előírt mértéke megalapozott, összhangban van a stabilitási törvény rendelkezéseivel és a törvényjavaslat alapját képező makrogazdasági és államháztartási folyamatokkal. Miután a 2020. év végére számított államadósság-mutató 65,5 százalékos mértéke kisebb a 2019. év végére várt 68,6 százaléknál, így az Alaptörvény 36. cikk (5) bekezdésének követelménye is teljesül. A tanács mindezek alapján adta meg az Alaptörvény 44. cikk (3) bekezdése szerinti előzetes hozzájárulását a T/6322/846. számú egységes törvényjavaslat zárószavazásához. Tisztelt Országgyűlés! Kérem, engedjék meg, hogy ez évben is a tanács megbízását teljesítve igen röviden indokoljam annak határozatát. Az államadósság-szabály keretét az Alaptörvény a következők szerint fogalmazza meg: „mindaddig, amíg az államadósság a teljes hazai össztermék felét meghaladja, az Országgyűlés csak olyan központi költségvetésről szóló törvényt fogadhat el, amely az államadósság teljes hazai össztermékhez viszonyított arányának csökkentését tartalmazza”. A stabilitási törvény is rendel előírást az államadósság alakulására vonatkozóan. Ezt az Országgyűlés a Költségvetési Tanács jelzéseit is figyelembe véve 2016-tól módosította. A költségvetés tervezésekor alapul vett makrogazdasági feltételek alapján 2020-ra a következők vonatkoznak: mivel a költségvetési évre előre jelzett infláció és a bruttó hazai termék reálnövekedési üteme közül az egyik nem haladja meg a 3 százalékot, ezért az államadósság-mutatót legalább 0,1 százalékponttal kell csökkenteni. Az egységes törvényjavaslatból látható, hogy az adósságmutató jövőre ennél jóval nagyobb mértékben, 3,1 százalékkal mérséklődhet. A tanács kedvezőnek tartotta azt is, hogy a központi költségvetés adósságának devizaaránya a 2011. év végi 50 százalékról 2020 végére 14,4 százalékra csökkenhet, és várhatóan a következő években még ennél is kisebb lehet, valamint az adósságfinanszírozás erőteljesen hazai megtakarításokra támaszkodhat. Ennek következtében jelentősen csökken az adósság kitettsége külső hatásoknak. Tisztelt Képviselő Hölgyek és Urak! A tanács folyamatában követte a költségvetésitörvény-javaslat országgyűlési tárgyalását. Az egységes költségvetésitörvény-javaslat felülvizsgálata alapján megállapította, hogy a benyújtott törvényjavaslathoz képest az Országgyűlés által elfogadott előirányzat-változtatások kereken 33 milliárddal növelik a központi alrendszer egyes kiadásainak összegét. Ennek forrását döntően a belsőkiadás-átcsoportosításokkal és minimális mértékben az áfabevétel előirányzatának megemelésével teremtették meg. Ezáltal változatlan marad mind a pénzforgalmi és az eredményszemléletű hiány, mind az államadósság tervezett összege. A korábbi éveknél nagyobb, a GDP 1 százalékát kitevő, a rendkívüli kiadásokra szolgáló tartalék, valamint az Országvédelmi Alap előirányzata sem változik. Így a Költségvetési Tanács megítélése szerint, a kockázatok a gazdasági teljesítményünk esetleges lassulása, a külpiaci mozgástér szűkülése, az ismert geopolitikai és kereskedelmi feszültségek erősödése és mások ellensúlyozására megfelelő biztosítékok állnak rendelkezésre. Tisztelt Országgyűlés! A 2020. évi költségvetésitörvény-javaslat nemcsak az Európai Unió államháztartási hiányra és államadósságra vonatkozó követelményeinek felel meg, hanem nagyon közel került ahhoz, hogy a strukturális egyenlegre vonatkozó szabályt is teljesítse. A Költségvetési Tanács mindezek mellett ráirányította a figyelmet, hogy a biztonságos és kedvező államháztartási folyamatok fenntartása érdekében 2020-ban is felelős költségvetési gazdálkodásra van szükség. Tisztelt Országgyűlés! Köszönöm a megtisztelő figyelmüket, kellemes nyarat kívánok a zárószavazás után. [[Taps a kormánypártok padsoraiból.]] [[11.40]]
Köszönöm, elnök úr. Tisztelt Országgyűlés! Most a zárószavazás következik. Kérdezem a tisztelt Országgyűlést, elfogadjae a T/6322/846. számú egységes költségvetésitörvény-javaslatot. Kérem, most szavazzanak! [[Szavazás.]] Az Országgyűlés az egységes költségvetésitörvény-javaslatot 127 igen szavazattal, 58 nem ellenében, tartózkodás nélkül elfogadta. Tisztelt Országgyűlés! Soron következik a személy- és vagyonvédelmi, valamint a magánnyomozói tevékenység szabályairól szóló 2005. évi CXXXIII. törvény módosításáról szóló T/6552. számú törvényjavaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát T/6552/5. számon, összegző jelentését pedig T/6552/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság T/6552/5. számú összegző módosító javaslatát. Kérem, most szavazzanak! [[Szavazás.]] Az Országgyűlés az összegző módosító javaslatot 126 igen szavazattal, 49 nem ellenében, 9 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a T/6552/7. számú egységes javaslatot. Kérem, most szavazzanak! [[Szavazás.]] Az Országgyűlés az egységes javaslatot 128 igen szavazattal, 48 nem ellenében, 9 tartózkodás mellett elfogadta. Soron következik a közneveléssel összefüggő egyes törvények módosításáról és a nemzeti köznevelés tankönyvellátásáról szóló 2013. évi CCXXXII. törvény hatályon kívül helyezéséről szóló T/6457. számú törvényjavaslathoz benyújtott zárószavazás előtti módosító javaslatról történő döntés és az elhalasztott zárószavazás. Arra figyelemmel, hogy az Országgyűlés a július 2-ai ülésnapján a zárószavazás elhalasztásáról döntött, az előterjesztő T/6457/19. számon zárószavazást előkészítő módosító javaslatot nyújtott be. A Törvényalkotási bizottság zárószavazás előtti módosító javaslatát T/6457/20. számon, zárószavazás előtti jelentését pedig T/6457/21. számon terjesztette elő. Felhívom figyelmüket, hogy a házszabály 55. § (1) bekezdése alapján a zárószavazás előtti módosító javaslatról az Országgyűlés egyetlen szavazással dönt. Kérdezem a tisztelt Országgyűlést, elfogadjae a Törvényalkotási bizottság T/6457/20. számú zárószavazás előtti módosító javaslatát. Kérem, most szavazzanak! [[Szavazás.]] Az Országgyűlés a zárószavazás előtti módosító javaslatot 174 igen szavazattal, nem szavazat nélkül, 10 tartózkodás mellett elfogadta. Miután az Országgyűlés elfogadta a zárószavazás előtti módosító javaslatot, az elhalasztott zárószavazás során a módosított egységes javaslatról döntünk. Kérdezem a tisztelt Országgyűlést, elfogadjae a módosított T/6457/17. számú egységes javaslatot. Kérem, most szavazzanak! [[Szavazás.]] Az Országgyűlés a módosított egységes javaslatot 127 igen szavazattal, 57 nem ellenében, 1 tartózkodás mellett elfogadta. Soron következik az alapvető jogok biztosának és helyetteseinek 2017. évi tevékenységéről szóló beszámoló elfogadásáról szóló H/6544. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/6544. számú határozati javaslatot. Kérem, most szavazzanak! [[Szavazás.]] Az Országgyűlés a határozati javaslatot 184 igen szavazattal egyhangúlag elfogadta. Soron következik az alapvető jogok biztosának és helyetteseinek 2018. évi tevékenységéről szóló beszámoló elfogadásáról szóló H/6545. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, elfogadjae a H/6545. számú határozati javaslatot. Kérem, most szavazzanak! [[Szavazás.]] Az Országgyűlés a határozati javaslatot 184 igen szavazattal egyhangúlag elfogadta. Soron következik a központi költségvetés címrendjének módosításáról szóló H/6543. számú határozati javaslathoz benyújtott összegző módosító javaslatról történő döntés és a zárószavazás. A Törvényalkotási bizottság összegző módosító javaslatát H/6543/5. számon, összegző jelentését pedig H/6543/6. számon terjesztette elő. Most az összegző módosító javaslatról döntünk. Kérdezem a tisztelt Országgyűlést, elfogadjae a Törvényalkotási bizottság H/6543/5. számú összegző módosító javaslatát. Kérem, most szavazzanak! [[Szavazás.]] Az Országgyűlés az összegző módosító javaslatot 128 igen szavazattal, 53 nem ellenében, 4 tartózkodás mellett elfogadta. Most a zárószavazás következik. Kérdezem a tisztelt Országgyűlést, elfogadjae a H/6543/7. számú egységes javaslatot. Kérem, most szavazzanak! [[Szavazás.]] Az Országgyűlés az egységes javaslatot 129 igen szavazattal, 52 nem ellenében, 4 tartózkodás mellett elfogadta. Tisztelt Országgyűlés! Soron következik a mentelmi ügyek megtárgyalása és határozathozatala. Tájékoztatom önöket, hogy Demeter Márta, LMP, országgyűlési képviselő mentelmi jogának felfüggesztésére irányuló indítvány érkezett KSB.5259/2018/7-I. számon a legfőbb ügyésztől közvádas ügyben. Ezt az Országgyűlés elnöke megvizsgálásra átadta a Mentelmi bizottságnak. A Mentelmi bizottság H/6858. számon határozati javaslatot terjesztett elő Demeter Márta országgyűlési képviselő mentelmi jogával kapcsolatban, erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Elnök úr, parancsoljon!
Köszönöm a szót, elnök úr. Tisztelt Országgyűlés! Ahogy elhangzott, a legfőbb ügyész átiratában indítványozza Demeter Márta országgyűlési képviselő asszony mentelmi jogának felfüggesztését hivatali visszaélés bűntette miatt. Az átküldött iratokból megállapítható, hogy Demeter Márta akkor még a Honvédelmi bizottság alelnökeként 2018. szeptember 19-én Kecskeméten belépett a repülőbázisra, és ott a honvédelmi miniszter előzetes tudtával repülési naplóba tekintett bele. Az ott lévő szakreferens tájékoztatta a képviselő asszonyt arról, hogy azok az adatok, amelyekbe betekint, közérdekből nem nyilvánosak. Demeter Márta képviselő asszony ott Kecskeméten megismert egy olyan engedélyokiratot is, amely 2018. szeptember 6-ai keltezésű, és ebben az arra illetékes parancsnok engedélyezi azt, hogy Ciprusról Kecskemétre egy katonai repülőgéppel egy Orbán Flóra nevű fiatal hölgy is utazhasson. Tehát ezeket a tényeket a képviselő asszony megismerte. [[11.50]] Ezt követően október 16-án a képviselő asszony, élve országgyűlési képviselői jogával, Benkő Tibor honvédelmi miniszterhez és Pintér Sándor belügyminiszterhez is írásbeli kérdést intézett, ahol már alap nélkül ezeket a tényeket elferdítve arról érdeklődik, hogy hogyan történhetett meg az, hogy a miniszterelnök lánya utazott egy ilyen katonai repülőgépen. Még aznap, amikor ezeket az iratokat elküldte az Országgyűlés Hivatalának, lefényképezte ezeket, és a saját Facebook-profiljára is feltöltötte ezeket, és ott hasonló tartalmú kommenttel látta el ezeket az adatokat. A nyomozati iratok alapján az látszik, hogy itt a célzat arra irányult, hogy közérdekből nem nyilvános adatok meghamisításával a képviselő asszony a Magyar Honvédséget és Orbán Viktor miniszterelnök urat szerette volna negatív társadalmi megítélésben feltüntetni, és arra helyezni… [[Dr. Vadai Ágnes: Ezek hazugságok! Közbeszólások az ellenzék soraiból.]] A legfőbb ügyész a cselekményt a Btk. 305. § c) pontjába ütközőnek minősíti, hivatali visszaélés bűntettének megalapozott gyanújára alkalmasnak gondolja. A bűncselekmény megalapozott gyanúját tanúvallomások és okiratok támasztják alá. A mai mentelmi bizottsági ülésen a képviselő asszony megjelent, és ott kifejtette az álláspontját. Az Országgyűlés Mentelmi bizottsága többségi szavazással követte az eddigi gyakorlatát, és 4 igen szavazattal, 2 nem ellenében azt indítványozza az Országgyűlésnek, hogy az adott ügyben a képviselő asszony mentelmi jogát függessze fel az Országgyűlés. Köszönöm. [[Taps a kormánypártok soraiban.]]
Köszönöm szépen, elnök úr. Tisztelt Országgyűlés! Megkérdezem Demeter Márta képviselő asszonyt, kíváne élni a felszólalás lehetőségével. [[Demeter Márta szólásra emelkedik.]] Igen, megadom a szót ötperces időkeretben.
Köszönöm a szót. Tisztelt Elnök Úr! Tisztelt Képviselőtársaim! Azt gondolom, hogy most már egyikünk számára sem kérdés az, hogy ellenem felségsértési pert indítanak. [[Moraj a kormánypártok soraiban.]] Teljesen mindegy, hogy ezt milyen köntösbe csomagolják, azt gondolom, hogy ez abszolút nyilvánvaló. [[Közbeszólás a kormánypártok soraiból: Törvényességibe! Dr. Brenner Koloman: Miről beszélsz? Mi a törvényes?!]] Viszont senkit nem lephetett meg Magyarországon ez, hiszen 2018. március 15-én meg lett ígérve, hogy minden eszközzel megpróbálnak leszámolni a politikai ellenfeleikkel teljesen világos, hogy ez is ennek a része , legyen ez az, hogy akár elvonják a szót ellenzéki képviselőktől a parlamentben, terjedjen akár odáig, hogy nem válaszolnak meg bizonyos kérdéseket, próbálják elkerülni a közérdekű adatigénylésekre az információk kiadását, egészen odáig, hogy most már jogi köntösbe is csomagolják ilyen jellegű törekvéseiket, politikai törekvéseiket. [[L. Simon László: Be kell tartani a titoktartást!]] ennem azért felmerül az a kérdés, és a társadalom egy részében is kaptam ilyen visszajelzéseket , hogy mitől félnek ennyire, hiszen pontosan az látszik, hogy az elmúlt hónapokban elindult egy olyan tendencia, amelyben egy egyre erőteljesebb verbális agresszió jellemzi a kormányzatnak a reakcióit bizonyos dolgokra. [[Dr. Rétvári Bence: Vadai után ezt mondod te?! Vadai után?!]] Azt gondolom, hogy ez teljesen érthetetlen [[Dr. Rétvári Bence: Hallgattad Vadai Ágnest?!]] , és kíváncsiak lennénk rá, hogy mi okozza ezt. Világosan látszik, hogy a hónapok óta tartó folyamat, amelyben megpróbálják ellehetetleníteni azt, hogy az ellenzéki képviselők tegyék a dolgukat, az odavezet, hogy egyre markánsabb eszközökkel próbálnak fellépni. De szeretném tájékoztatni önöket arról, hogy minket azért küldtek az emberek a magyar parlamentbe, hogy ellenőrizzük a kormányzatnak a tevékenységét [[Szászfalvi László: Ja! Ez nem jött össze! Nem sikerült!]] , és ezt a fajta ellenőrző funkciót, ellenőrző tevékenységet szeretnék önök minél inkább ellehetetleníteni, az egyre szűkülő ellenőrzési jogosítványokat, nagyon úgy néz ki, tovább korlátozni, és leginkább megfélemlíteni az ellenzéki képviselőket abban, hogy ezt az irányú munkájukat lehetőleg ne is akarják és ne is merjék elvégezni. Én viszont azt mondom, hogy engedjék meg, hogy egy dolgot még javasoljak, így például a legfőbb ügyész úrnak a figyelmébe, hogy amennyiben marad arra ideje, energiája amellett, hogy egyébként a Fidesz politikai ellenfeleit üldözi, akkor tegye meg, néhány valódi bűncselekmény gyanúja kapcsán indítson eljárást kormányzati szereplők ellen. [[Közbeszólás az ellenzék soraiból: Úgy van! Dr. Rétvári Bence: Mint a 4-es metró?!]] Pár példát szeretnék mondani: jelentős mértékű vagyonosodás eltitkolása, Btk. 396. §, költségvetési csalás; az ügyészség és más állami intézmények működésének politikai befolyásolása, Btk. 305. §, hivatali visszaélés; offshore-ozás, bennfentes információk kiadása, pályázatok befolyásolása, ingatlanok áron aluli értékesítése, Btk. 376. §, hűtlen kezelés és Btk. 399. §, pénzmosás; kormányzati politikusok korrupciós büntetőügyeinek eltusolása, Btk. 282. §, bűnpártolás; a hatvanpusztai kastély ügye, Btk. 305. §, hivatali visszaélés; Elios Zrt. versenyt korlátozó közbeszerzései, Btk. 420. §, versenykorlátozó megállapodás közbeszerzési koncessziós eljárásban. A Gruevszki-ügyben például tettünk is feljelentést, amely jelen pillanatban is folyamatban van, én nagyon remélem, hogy az megfelelően kivizsgálásra fog kerülni. A magam részéről engedjék meg azt, hogy elmondjam, hogy amennyiben indul eljárás, én természetesen az igazam tudatában állok az eljárás elébe. De szeretném hangsúlyozni, hogy akár tetszik önöknek, akár nem, az ellenzéki képviselőknek az a dolga, hogy ellenőrizzék a kormányzatnak a működését, hogy ellenőrizzék a közpénzeknek a felhasználását [[Dr. Rétvári Bence: Ezzel semmi gond nincs! Ezzel semmi gond nincs! Közbeszólások.]] és ez az a munka, amit a jövőben is [[Az elnök csenget.]] természetesen el fogunk látni, én is a magam részéről el fogok látni. Köszönöm szépen.
Köszönöm. Tisztelt Országgyűlés! Most határozathozatal következik. Emlékeztetem önöket, hogy a bizottság úgy foglalt állást, hogy a képviselő mentelmi jogát az Országgyűlés függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie Demeter Márta országgyűlési képviselő mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 131 igen szavazattal, 52 nem szavazat ellenében, tartózkodás nélkül Demeter Márta képviselő asszony mentelmi jogát felfüggesztette. Tisztelt Országgyűlés! Tájékoztatom önöket, hogy dr. Serkisian Szeván Simon örmény nemzetiségi szószóló mentelmi jogának felfüggesztésére irányuló indítvány érkezett 18.B.204/2019/81. számon a Fővárosi Törvényszéktől közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/6859. számon határozati javaslatot terjesztett elő Serkisian Szeván Simon örmény nemzetiségi szószóló mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai Jánosnak, a bizottság elnökének, aki a bizottság javaslatát szóban is meg kívánja indokolni ötperces időkeretben. Elnök úr, öné a szó.
Köszönöm a szót, elnök úr. Tisztelt Országgyűlés! Ahogy elhangzott, dr. Serkisian Szeván Simon nemzetiségi szószóló mentelmi jogának felfüggesztését indítványozza a Fővárosi Törvényszék. Az a cselekménysor, amelyre ezt alapozzák, még 2014 októberében, az akkori nemzetiségi kisebbségi választásokra nyúlik vissza, akkor a szószóló még nem rendelkezett mentelmi joggal, hisz nem volt a kisebbség szószólója, hanem egy kulturális egyesület színeiben indult a választásokon. A cselekmény, amelyet a nyomozati iratokból látunk, azt alapozza meg, a vád szerint 13 rendbeli, ebből háromszor társtettesként és tíz esetben bűnsegédként követte el azt a cselekményt, amit a Btk. 350. § (1) bekezdés e) pontja ír le, és az a választás rendje elleni bűntettet jelenti. Röviden azzal írhatnám le, amit a sajtón keresztül mindig etnobizniszként hallottunk: hajléktalan személyeket kerestek fel hajléktalanszállón, némi anyagi előny ígéretével és anyagi juttatással rávették őket arra, hogy vallják magukat örmény nemzetiségűnek és regisztráljanak az örmény listán, és a választás napján hozzásegítették őket ahhoz, hogy a szavazatukat is leadják. Ha ezt jól abszolválták, akkor ezt az anyagi ígéretet anyagi előnnyé is változtatták. Ez van az eseménysor mögött a szószóló úr esetében is és mások esetében. [[12.00]] A bíróság nyilvánvalóan észlelte, hogy Serkisian Szeván időközben mentelmi joggal rendelkezik, az Országgyűlés szószólója, és ezért fordul az Országgyűléshez, megállítva addig az eljárást, amiben azt kéri, hogy függesszük fel az ő mentelmi jogát. A Mentelmi bizottság mai ülésén a szószóló úr hosszasan kifejthette álláspontját. Közvádas ügyről lévén szó, itt a Mentelmi bizottság egyhangúlag döntött amellett, hogy az adott ügyben a szószóló mentelmi jogát függesszük fel. Köszönöm a figyelmüket. [[Taps a kormánypártok soraiból.]]
Köszönöm szépen, elnök úr. Tisztelt Országgyűlés! Serkisian Szeván Simon szószóló úr nem tartózkodik az ülésteremben, tehát nincs lehetőség arra, hogy felszólaljon. Tisztelt Országgyűlés! Most a határozathozatal következik. Emlékeztetem önöket, a bizottság úgy foglalt állást, hogy a szószóló mentelmi jogát az Országgyűlés függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggesztie dr. Serkisian Szeván Simon örmény nemzetiségi szószóló mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés Serkisian Szeván Simon mentelmi jogát 174 egyhangú igen szavazattal felfüggesztette. Tisztelt Országgyűlés! A határozathozatalok végére értünk. Amíg a teremben tartózkodnak, engedjék meg, hogy kellemes nyarat, jó pihenést kívánjak önöknek, és megköszönjem eddigi együttműködésüket. Köszönöm. Tisztelt Országgyűlés! Kettőperces szünetet rendelek el. [[Rövid szünet. Számos képviselő távozik az ülésteremből.]] Tisztelt Országgyűlés! Folytatjuk munkánkat. Arra kérem képviselőtársaimat, aki az ülés további részében jelen kíván lenni közöttünk, foglalja el helyét, akik el akarják hagyni a termet, kérem, tegyék azt. Köszönöm megértésüket. Tisztelt Országgyűlés! Most napirend utáni felszólalások következnek. Napirend utáni felszólalásra jelentkezett Nyitrai Zsolt képviselő úr, Fidesz-képviselőcsoport. Megadom a szót képviselő úrnak, és kérem képviselőtársaimat, hogy szíveskedjenek csendben elhagyni a termet! Parancsoljon, képviselő úr!
Tisztelt Elnök Úr! Tisztelt Országgyűlés! Azért kértem napirend után szót, mert június 23-án, vasárnap villámárvíz sújtotta Heves megye több mint 12 települését, a víz pillanatok alatt zárta el a külvilágtól a településeket, intézmények váltak működésképtelenné, családokat kellett nagyon gyorsan biztonságba helyezni. A kár mértéke igen jelentős, amely egyrészt az elpusztult, megsérült javakból, értékekből, másrészt a helyreállítás költségeiből ered. Azonban, tisztelt Országgyűlés, minden rosszban van valami jó: ez a vészhelyzet megmutatta, hogy a helyben élő emberek össze tudnak fogni, gyors és hatékony segítséget tudnak nyújtani. Talán ennek is köszönhető, hogy komoly személyi sérülés nem történt. Tisztelt Képviselőtársaim! Itt, a magyar Országgyűlés nyilvánossága előtt szeretnék köszönetet mondani azoknak, akik segítették az árvízi védekezést. Köszönetet mondok az árvízi védekezésben részt vevő helyi lakosoknak. Köszönetet kell mondanunk az önkéntes és hivatásos tűzoltóknak, katasztrófavédőknek és a rendőröknek. Köszönet illeti a polgárőröket is. Minden tiszteletem azoké a helyi vállalkozóké, akik önkéntes módon, gépekkel segítették a védekezést, a kotrást és a szállítást. Süvegeljük meg az árvízi védekezést irányító polgármestereket is; a polgármesterekkel folyamatosan egyeztetünk a károk helyreállítása kapcsán. A víz levonultával el kellett, el kell végezni a takarítást, fertőtlenítést, helyre kellett állítani a mindennapi élet feltételeit, normális körülményeit. Tisztelt Országgyűlés! A helyreállítás költségét 350 millió forintra becsülik, a védekezés költségei meghaladják a 10 millió forintot. Mivel a villámárvíz Heves megyében több mint 12 települést, két választókerületet is érint, ezért Horváth László képviselőtársammal közösen azt kérjük Magyarország Kormányától, hogy a lehető leghamarabb nyújtson segítséget a településeknek a villámárvíz okozta károk helyreállítására, megtérítésére. Tisztelt Országgyűlés! Tisztelt Elnök Úr! Köszönöm szépen, hogy meghallgattak. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Kérdezem, a kormányzat részéről kíváne valaki reagálni. [[Közbeszólás az ellenzéki padsorokból: Nincs is a teremben!]] Jelentkezőt nem látok.Tisztelt Országgyűlés! Ungár Péter képviselő úr, az LMP képviselőcsoportja részéről, szintén napirend utáni felszólalásra jelentkezet: „A nyugat királynője 9.” címmel. Öné a szó, képviselő úr.
Köszönöm a szót. Tisztelt Elnök Úr! Nagyon fontos tájékoztatni arról az Országgyűlést, hogy miután lezárult a fideszes roncscasting Szombathelyen, és megnevezték a polgármesterjelöltjüket, a főjegyzőt, tovább folyik az élet. Balázsy Péter megyei főjegyző már a kezdetével megmutatta, hogy mennyire veszi komolyan a megmérettetést, hiszen nem hajlandó lemondani a megyei főjegyzői pozíciójáról, annak ellenére, hogy több felszólítást is kapott, hogy ezt tegye meg. Hogy ez miért probléma, azt szerintem azzal elég illusztrálni, hogy megyei főjegyzőként ő a választási bizottság elnöke is egyben, tehát elvileg neki kellene annak a választásnak a tisztaságáért felelni, amin ő mint fideszes jelölt elindul. Ennek ellenére Balázsy Péter megtartotta magának ezt a pozíciót, úgy, hogy ez mutatja, hogy részben nem bízik a saját sikerében, és mutatja azt is, hogy mennyire nem hisz az intézmények függetlenségében. Balázsy Péter, akit pártonkívülinek és függetlennek nevez a fideszes propagandamédia, amúgy 2014-ben már a fideszes kompenzációs lista 17. helyén volt, ennyire független ő; illetve öccse, Péter a szombathelyi Fidelitas ez Szombathelyen egy nagyon fontos és jelentős társadalmi támogatottsággal rendelkező szervezet elnöke. Az a helyzet ugyanakkor, hogy Balázsy Péter már az első nyilatkozatában a Magyar Nemzetnek egy olyan nyilatkozatot tett, ami mutatja, hogy mennyire van összhangban az ő politikája a korábbiakkal, és mekkora a káosz a szombathelyi roncsjobboldalon. Azt mondta Balázsy Péter: „Szombathelyen az elmúlt években számtalan nagyberuházást hajtottak végre, melyek mértéke megközelíti a 100 milliárd forintot, ugyanakkor azt érzékelem, hogy a nagy fejlesztések mellett az embereket foglalkoztató apróbb dolgokra kevesebb figyelem jutott.” [[12.10]] Mondta ezt annak a politikai közösségnek a polgármesterjelöltje, amelyik a városvezetést és a többséget adta egészen a rabszolgatörvényben történő hendei tragikomédiáig. Az a helyzet, hogy arról a többségről beszél, amelynek ő a polgármesterjelöltje. Ha az embereket foglalkoztató dolgokra kevesebb figyelem és forrás jut, az Hende Csaba, Puskás Tivadar, Lendvai, illetve az összes fideszes képviselő felelőssége, azoknak az embereknek a felelőssége, amely csapatot ő vezetni kíván a következő testületben. Ráadásul azt is el kell mondani, hogy amióta Nemény András vezetésével az Éljen Szombathely átvette a testületi többséget, az útfelújításokra és a járdákra már jelentős források jutnak. Ennek minden szombathelyi ember látja a pozitív hatásait, és ennek ellenére van az, hogy nem beismerve, hogy az ellenzéknek milyen jó ötletei voltak, és az Éljen Szombathely mennyire alkalmas a város vezetésére, Balázsy Péter összevissza beszél. De tovább folytatnám: az is sok mindent elmond, hogy míg az Éljen Szombathely jelöltjei már megkezdték a kampányt, és beszélnek már a szombathelyi emberekkel arról, mit szeretnének a következő önkormányzatban, addig a Fidesz a mai napig nem tudta megnevezni egyéni képviselőjelöltjeit. Nem csoda ez, hiszen több olyan ember van, akit leváltottak belül, több olyan ember van, aki Amerikában botrányba keveredett, amikor egy hivatalos látogatáson volt, illetve voltak olyan emberek, akik bár polgármesterjelöltnek el akartak indulni, a Fidesz még lehet, hogy egyéni képviselőjelöltnek sem tartja őket alkalmasnak. Az a helyzet, hogy azok helyett a milliárdos beruházások helyett inkább arról kéne Balázsy Péternek beszélnie, hogy mi a viszonya ahhoz a politikai jobboldalhoz, amelyik például a szombathelyi orvosi ügyelet elvételével fenyegette a várost akkor, amikor valami nem úgy történt, ahogy ők akarták; mi a viszonya ahhoz a szombathelyi jobboldalhoz, amelyik a város nevét bitorolva, a polgári oldalt megszégyenítő módon kommunikál az állampolgárokkal. Ezt amúgy Balázsy Péter párttársa, Koczka Tibor, jelenleg regnáló alpolgármester is kimondta. Az a helyzet, hogy Balázsy Péter nem beszél a kényes ügyekről, nem beszél a Haladás-stadionról, illetve Homlok Zsolt térnyeréséről, nem beszél arról, hogy mi történik a Romkertben; Balázsy Péter csak díszeleg, egy politikai paravánként működik, amibe Hende Csabának a tragikomédiáját rejtik el. Balázsy Péter Hende Csabának a kesztyűbábja, nem más, egy szép mosolyú kesztyűbáb, aki arra szolgál, hogy elhitesse a szombathelyi emberekkel, hogy a Fidesz nem is olyan, mint amilyen valójában. Én ugyanakkor bízom abban, hogy októberben a szombathelyi emberek ezen át fognak látni, Nemény Andrást és az Éljen Szombathelyt választják, és végre Szombathely, méltón régi nagy híréhez, rendben lesz, és végre Nemény András lesz újra az a polgármester, aki visszaadja a városnak a régi becsületét. Köszönöm szépen.
Tisztelt Országgyűlés! Napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” címmel. Megadom a szót.
Tisztelt Elnök Úr! Tisztelt Ház! A parlamenti félszezont lezárva, szomorúan kell konstatálnunk, hogy bár termelési jelentésekből nem volt hiány és költségvetési vonalkódokról szóló verbális, retorikai harcokból sem, a valódi magyar rögvalóságot érintő sorskérdések egész egyszerűen elszaladtak a magyar parlament mellett; ezen kívánok szerény eszközeimmel némiképpen változtatni. A családok évének nevezett időszakban, előtte és utána családok ezreit szakították szét Magyarországon. „Meddig még?” című sorozatomban konkrét magyar családok konkrét, a rögvalóságból eredő élettörténeteit hozom a parlament elé. Nyilvánvaló módon a történelmi felelősség már nem az enyém, ha erre érdemi választ, ezekre a történetekre érdemi választ most nem kaphatunk, de egyszer a történelmi igazságtétel egészen biztosan elkövetkezik. A legújabb történet, amit idehoztam, egészen megdöbbentő a szokásoshoz képest is, hiszen egy nappal a gyermek ballagása előtt lakoltattak volna ki egy olyan családot a fővárosban, amely 2007-ben vett fel mindösszesen 4,5 millió forint hitelt egy olyan ingatlan birtokában, amelyet később, az árverés idején nagyjából 30 milliósra taksáltak. A 4,5 millió hitelt 20 év futamidőre vették fel, kezdetben havonta 44 800 forint volt ennek a törlesztőrészlete. Érthetetlen módon ugyanakkor a hitelező bank halaskofaként elkezdte adni-venni ezt a tartozást, elkezdett csencselni vele a piacon, ily módon pedig az első, majd a második céghez kerülvén, aztán egy követeléskezelőhöz kerülvén ez a tartozás, elkezdett duzzadni, szaporodni, aközben, hogy az érintett család minden hónapban megfizette az igényelt összeget. Tehát semmiféle jogalapja nem lett volna annak, hogy a pénzintézet és bűntársai a bűntársai természetesen idézőjelben értendő halaskofaként viselkedjenek, és ezt a követelést adják-vegyék maguk között. Azt is el kell hogy mondjuk, hogy az érintett hitelező bank azóta sem magyarázta meg, semmiféle hivatalos magyarázatot nem adott arra, hogyan fordulhatott elő, hogy elkezdték adni-venni azt a tartozást, amelyet egyébként folyamatosan törlesztettek, és amely tekintetében még akkor is fennállt a folyamatos törlesztés, amikor majdnem duplájára emelkedett a törlesztőrészlet. 2017-ben azután végrehajtás alá került a család, oly módon, hogy már kifizetett 7,4 millió forintot az említett sokkal alacsonyabb összegű követelés után, de még így is papíron 6,5 millió forinttal tartoztak. Gáláns ajánlatot kaptak ugyanakkor a hitelezőtől: ha egy éven belül ezt a több millió forintos hátralévő tartozást kifizetik, akkor szabad emberként távozhatnak. Ezen a ponton tehát már több mint háromszorosát kellett volna kifizetniük annak, amit felvettek. Mivel ebbe az elképesztő arcátlan ajánlatba nem mentek bele, természetesen árverés következett, elárverezték a fejük fölül 2018-ban azt az ingatlant, amely bár 30 millióra volt taksálva, mégis 16 millióról indult. 20,8 milliónál állt meg a licit Mónikáék esetében, és a végrehajtó ezek után beállított hozzájuk mindösszesen 11 millió forinttal, ennyit kívánt a család otthona után a család számára biztosítani. Azt is elképesztőnek kell tartanunk, hogy következő csapásként ez év június 13-ra kitűzték a kilakoltatás dátumát is. Tehát egészen ezer sebből vérző történetről van szó, olyan jogi anomáliákról, amelyek nem fordulhatnának elő egy jogállamban. Azt is szeretném elmondani, hogy amikor a család segítséget kért, és ezt a közösségi médián keresztül megtette, nyilvánvaló módon fordult a kormánypárti képviselőkhöz is, fordult azokhoz, akiknek minden jogkörük, minden eszközük megvan arra vonatkozó módon, hogy segítsenek. Végül a Jobbik egy jogásza és a Jobbik egy szakértője került kapcsolatba ezzel a családdal, igyekeztek segíteni nekik, amelynek végeredménye az, hogy a család egy nagyon színvonalas védekezésre alkalmas beadványt követően haladékot kapott. Először a kilakoltatási dátumot törölték, majd pedig egy újabb tárgyalási forduló kitűzése várható, ahol ez a család az igazát kivívhatja, aki időt nyer, életet nyer alapon. Hallatlanul büszke vagyok azokra a kollégákra, akik részt vettek ebben a munkában, ezt a magyar családot megsegítették, ha jól alakulnak a körülmények, akkor meg is mentették. Ugyanakkor szeretném leszögezni, hogy ez nem ellenzéki képviselők, pártok, aktivisták, ingyen, a munkaidejükön felül dolgozó jogászok feladata lenne, hanem bizony egy tisztességes kormányé, amely a családok évében, ebben az időszakban kötelező jelleggel kellene hogy rendezze a hasonló eseteket, hogy a cápák és a hiénák ne vadászhassanak zavartalanul a zavarosban. Szeretném elmondani azt is, mindez így lenne, ez a rendezés megtörténhetne, ha ez a kormány nem vonalkódként kezelné ezeket a polgárokat, hanem valódi embereket, emberi sorsokat és tragédiákat látna mögöttük, észrevenné ezeket. Ha pedig beavatkozna, akkor biztosak lehetnek benne, hogy az én szavazatomra is számíthatnak. Köszönöm a figyelmet. [[Taps a Jobbik soraiban.]]
Köszönöm, képviselő úr. Tisztelt Országgyűlés! Napirend utáni felszólalásra jelentkezett Ander Balázs képviselő úr, Jobbik-képviselőcsoport: „Pusztuló vidék, haldokló falvak” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! A halál évtizedekkel ezelőtt bekopogott Somogy megye déli részére, azóta pedig dúsan arat a Kaszás. Amikor saját választókerületemen keresztül a dél- és belső-somogyi példák bemutatásával itt a vidék pusztulásáról beszélek, akkor szeretném jelezni, hogy egyben a hanyatló Cserehátról vagy éppen a tulajdonképpen már menthetetlenül elsüllyedt Ormánságról is szólni kívánok. Rendszereken átívelő problémáról van szó. Nem kívánom itt egyik kormány nyakába sem varrni az abszolút felelősséget amiatt, amit ott, ezeken az aprófalvas vidékeken tapasztalunk. Néhány statisztikai adatot azért hadd közöljek; kutakodtam az elmúlt napokban, döbbenetes számokra leltem. Ha a népesedési csúcsot nézzük, akkor Somogy megye az 1960-as majdnem 370 ezres szintjéről mostanra 300 ezer főre apadt, ez csaknem 20 százalékos csökkenés, és ha délebbre megyünk, a délebbi részeket vizsgáljuk, akkor azt látni, hogy a Barcsi járás 26 települése elveszítette lakosságának több mint 40 százalékát. [[12.20]] A Nagyatádi járás esetében az ottani 18 település kapcsán 27 százalékos csökkenésről beszélhetünk. Ha megvizsgáljuk a Csurgói járás esetét, akkor ott azt látjuk, hogy a 18 település 47 százalékos csökkenést produkált. 28 ezer főről 15 ezerre apadt az ott élő lakosság száma. Összességében ha megnézzük ezt a tájegységet, ezt a három darab járást, illetve azokat a járástöredékeket, amelyek ezt a választókerületet alkotják, akkor azt kell mondani, hogy az egykor csaknem 120 ezres lakosság mostanra éppen 70 ezer főre apadt. Ennyit a vidékmegtartásról, ennyit a népességmegtartásról, ennyit az aprófalvas területek fejlesztéséről! Mondom, rendszereken átívelő problémáról van szó, hiszen ennek a gyökere valahova odanyúlik a háború előtti időszakra, ahol valóban döbbenetesen igazságtalanok voltak a földbirtokviszonyok. Jelzem, ezt mostanra sikerült lemásolni, és még inkább igazságtalan földbirtokviszonyokat megteremteni. Hiszen a nagybirtok uralma teljesen egyértelműen jól látszik, és amit az ottani nagybirtokok uralma okoz, az még jobban kiütközik ezeknek az aprófalvaknak a sorsán, hiszen a mélyszegénység idekoncentrálódik. Ezek közül a falvak közül nagyon sok bizony etnikai, szociokulturális zárvánnyá válik. A cigányság, az ott magas arányszámban élő cigányság egyre jobban marginalizálódik, és azok a nem cigány rétegek, amelyek lesüllyedtek, azok bizony egy idő után sok esetben elcigányosodnak. Ha nem érkezik hathatós kormányzati segítség, és most, amikor önök elfogadták itt a kormánypárti képviselőtársakra utalok a jövő évi költségvetést, és többek között elutasították egyébként azt a jobbikos javaslatot is, hogy a „Magyar falu” programra szánt pénzeket igenis emeljük meg, mert ha nem figyelnek jobban ezekre a térségekre, nem biztosítanak nagyobb támogatást ezeknek a hanyatló településeknek, akkor menthetetlenné válik a helyzet, és a kidőlt falú, bedőlt kerítésű porták egyre inkább csak szaporodni fognak. Hogy mekkora összegről van szó? Ismét le kívánom fordítani, ismét plasztikusabbá kívánom tenni, hogy mit is jelent ez a 90 milliárd forint. A 3 millió falusi ember esetén ez azt jelenti, hogy 30 ezer forintot szánnak arra, hogy megmentsék a magyar nemzet gerincét alkotó vidéket. Oberstromanführer úr, „Pénztáros” Lőrinc 10 másodperc alatt keres meg ennyi pénzt, illetve ennyivel tudja növelni a vagyonát, amennyivel önök fejenként meg kívánják támogatni a magyar megmaradást a vidéki régiókban. Tisztelt kormánypárti Nagyságos Urak! Tekintetes Asszonyok! Vidéki országgyűlési képviselőként szégyellem magam, hogy nem fogadták el azt a módosító indítványt, amelyben mentőkötelet tudtunk volna dobni az olyan hanyatló térségek számára is, mint a még mindig óriási munkanélküliség által sújtott belső- és dél-somogyi térség. Azt kívánom, hogy a jövőben nyissák ki jobban a füleiket, és hallják meg ezeknek a térségeknek a panaszát még akkor is, ha azt ellenzéki képviselők tolmácsolják önök felé. Köszönöm a figyelmüket. [[Taps a Jobbik padsoraiban.]]
Tisztelt Országgyűlés! napirend utáni felszólalásra jelentkezett Steinmetz Ádám képviselő úr : „A Balatonboglári borvidék problémáit megoldó javaslatok” címmel. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Képviselőtársaim! Ha a balatonboglári borvidék legsúlyosabb problémáját három szóban kellene összefoglalnom, akkor azt mondanám, hogy az alacsony felvásárlási árak. Bőven kifejtve pedig a Balatonboglári Borgazdaság, közismert nevén a BB eladásából, majd leépítéséből adódó feldolgozókapacitás hiánya, miközben a piacot elárasztják az olcsó, jellemzően Olaszországból importált borok. Sok magyar termelő az egész éves fáradságos munkájának gyümölcsét nem tudja jövedelmezően értékesíteni. Mondom ezt úgy, hogy a borvidék területén kiváló minőségű szőlők teremnek és borok készülnek. De akkor menjünk is sorban! Lássuk az olasz borok kérdését! Csak az idei első negyedévben és most tessék nagyon figyelni 77 eurócentnyi átlagáron közel 3 millió liter bort importáltunk Olaszországból. Értem én, hogy az Európai Unióban az áruk szabad mozgása az egyik alapelv, de mégis, számunkra például a szomszédos Ausztriában folyóbort értékesíteni szinte lehetetlen kategóriába tartozik. Ezért itt az ideje, hogy a kormány végre lépjen és fellépjen a bornak csak jóindulattal nevezhető folyadékok behozatalával szemben. Továbbmegyek: a magyar borok népszerűsítésére hivatott Magyar Turisztikai Ügynökség az állami bormarketingre éves szinten mindössze 150 millió forintot fordíthat. Az ügynökség egyik vezetője szerint ennek az összegnek legalább a tízszeresére lenne szükség az érdemi munkavégzéshez. És végül, de nem utolsósorban a BB kérdéséről. A borgazdaság elprivatizálása, majd leépítése 1600 család életét keserítette meg. Lehet persze hibáztatni Suchman Tamás exminiszter urat, aki a 90-es években bagóért játszotta át a BB-t külföldi kézre. Én most mégis kormánypárti képviselőtársaimhoz fordulok, és felteszem a kérdést: miért nem tetszettek visszavásárolni? Kilenc éve önök kormányoznak! Pedig Móring József Attila, az önök képviselője már tíz évvel ezelőtt indítványozta akkor még ellenzékből , hogy a BB-t vissza kell vásárolni. Érdekes módon az Agrárminisztérium helyettes államtitkára erről nem tud, és úgy fogalmazott, hogy ez a kérdés nincs is napirenden. Éppen ezért én a jövő évi költségvetéshez beadtam módosító javaslatként, hogy legyen megteremtve a költségvetésben fedezet a BB visszavásárlására, és most egyébként reális lehetőség is nyílik rá, hiszen az üzemnek egy 8 hektáros területe eladó. Megdöbbenéssel vettem azonban tudomásul, hogy ezt a javaslatot önök és személy szerint Móring József Attila is elutasította. Felhívom a figyelmet, hogy a borvidéken a BB-re nem csupán a nosztalgia és a dicső múlt miatt mutatkozik igény. A 3200 hektáron megtermelt szőlő 70 százaléka feldolgozatlanul hagyja el a borvidéket. A feldolgozásból eredő haszon és az ebből keletkező jövedelem így nem a termelőket gazdagítja. És ha már a BB-t nem akarják visszavásárolni, itt egy másik megoldási javaslat. Építsünk új szőlő- és gyümölcsfeldolgozó üzemet, és adjuk a helyi termelői csoportok kezébe, ami nem is kerülne egy stadion árába. Ezt az elképzelést egyébként a helyi szőlészek és borászok mellett maga Gombos Sándor, az Agrárkamara Somogy megyei elnöke is támogatja, támogatja továbbá és régóta javasolja Légli Ottó, a Hegyközségek Nemzeti Tanácsának elnöke. Megdöbbentő módon a tárca erről sem tud az Agrárminisztérium ezek szerint nem kommunikál a szakmával? Tisztelt Képviselőtársaim! A balatonboglári borvidék problémáira találjunk közösen megoldást! Tegyünk meg mindent annak érdekében, hogy ne a gázolaj és a növényvédő szerek ára, hanem a szőlő felvásárlási ára emelkedjen! Ennek érdekében hatékony bormarketinggel segítsük a kiváló boraink piacra jutását! Lépjünk fel a hazánkba 70-150 forint/liter áron érkező olcsó olasz tömegborok ellen! Hozzunk létre egy modern szőlő- és gyümölcsfeldolgozó üzemet a borvidék területén! Bízom az együttműködésükben. Köszönöm, hogy meghallgattak. [[Taps a Jobbik padsoraiban.]]
Köszönöm, képviselő úr. Tisztelt Országgyűlés! Napirend utáni felszólalásra jelentkezett Varga-Damm Andrea képviselő asszony, Jobbik-képviselőcsoport: „Szavak Szigeti Tóth János tanítónk emlékére” címmel. Öné a szó, képviselő asszony.
Köszönöm a szót, elnök úr. Tisztelt Ház! Tisztelt Képviselőtársaim! Azt mondod, néptanító? Azt mondom, Szigeti Tóth János. Azt mondod, állhatatosság? Azt mondom, Szigeti Tóth János. 2019. június 25-én Szigeti Tóth János barátunk, a Modern Konzervatív Kör alapítója, a népművelés, a népfőiskola, a néptanítás és művelődés kiváló harcosa visszaadta lelkét Teremtőjének. 72 éves volt és a népfőiskolai rendszer igazi élharcosa volt. Az élethosszig tartó tanulás, művelődés élharcosa, aki állhatatosan, öt évtizeden át küzdött azért, hogy az a népfőiskolai rendszer, amit ő megálmodott, Magyarországon létrejöhessen. [[12.30]] Itt köszöntöm az ülésteremben, a páholyban legnagyobb harcostársát, párját, Mihályfi Mártát, akivel több évtizeden át minden eszközt megragadva arra törekedtek, hogy az élethosszig tartó művelődés, tanulás a társadalom tudati fejlődését, versenyképességünk növekedését tudja elhozni. A hazai és nemzetközi tudományos életben számtalan cím és tisztség birtokosa, szinte felolvasni, ismertetni sem lehet, oly hosszú ez az életút, és oly gazdag ez az életpálya. A Janus Pannonius Tudományegyetemen, a Kossuth Lajos Tudományegyetemen, a Szent István Egyetemen, az ELTE-n tanár, tanszékvezető, docens és kiváló szakemberek oktatója évtizedeken át. Általa teremtődött meg Magyarországon először a népfőiskola fogalma törvénybe iktatva. Nagy fájdalma az volt, hogy a felnőttképzés, a művelődésszervezés mint diszciplína területén a nemzetközi téren majdhogynem némaság van. Itthon pedig az volt a legnagyobb fájdalma, hogy ezen a területen a tudósokat az elzártság jellemzi. Pedig társadalmunk erejét és versenyképességét valóban az élethosszig tartó tanulás és művelődés tudná szolgálni, és mindazok az emberek, akik egy életet tettek arra, hogy ezen a területen eredményeket érjenek el, magam is úgy gondolom, nem lettek eléggé megbecsülve. 2014 nyarától Mindszentkállán, a kertjében megteremtette évente egyszer azt a nyár végi programot, amelynek az volt a címe: Beszélgetés a diófa alatt. A hatodik ilyen beszélgetésre készült. Sajnos, ezt már nem élhette meg, de azt gondolom, és azt remélem, hogy az elmúlt pénteken, a temetésén, akikkel találkoztam, küzdő harcostársaival ezt a beszélgetést az ő emlékére folytatni fogják. Ezeken a beszélgetéseken a cél az volt, hogy próbáljanak közösen tudóstársaival és neves közéleti személyiségekkel választ találni azokra a kérdésekre, amelyek a magyar társadalmat, a mai magyar társadalmat és közéletet jellemzik, válaszokat találni erre a némileg torzult társadalmi és gazdasági viszonyrendszerre. Hogy lehet megtartani, megteremteni és továbbvezetni a magyar társadalmat afelé, hogy az igényesség a tanulásra, a művelődésre egy ilyen torz és zűrzavaros világban is megteremtődhessék. De nem lehet róla beszélni úgy csak, mint tudós emberről. Szeretnék pár szót szólni arról az emberről, akinek mosolya utolérhetetlen volt. Férfiként olyan szeretettel és meghatódottsággal teli mosolya volt, olyan sugárzó egyéniség, akit férfiemberek között ritkán lehet találni. Az ő embersége és az a cél, amit egy életen át fenntartott, olyan példa lehet mindannyiunknak, ha csak belekapaszkodunk a mosolyába, a tevékenységébe, az emlékébe kapaszkodunk, már rosszul nem tudjuk a dolgunkat csinálni. Sírfeliratán az volt: „A jó harcot végigharcoltam, a pályafutást bevégeztem, a hitet megtartottam, és készen vár reám az igazság koszorúja”. Köszönöm.
Köszönöm szépen, képviselő asszony. Köszönöm, hogy az emlékező beszédet valamennyiünk helyett is elmondta. Magam is ismertem őt. Köszönöm. Tisztelt Országgyűlés! Napirend utáni felszólalásra jelentkezett Rig Lajos képviselő úr, Jobbik-képviselőcsoport: „Köszönet Németországnak” címmel. Öné a szó, képviselő úr.
Köszönöm szépen a szót. Tisztelt Elnök Úr! Nagyon nehéz szavakat találni egy ilyen felszólalás után, hiszen én is személyesen ismertem Jánost. Nagyon jó ember volt, egy nagyon jó szakembert és egy végtelen jó embert ismertem meg benne. Isten nyugosztalja!Hétfőn köszönetet mondtam itt a parlamentben napirend utáni felszólalásomban Svájcnak és az adományozóknak, akik több alkalommal már segítettek Magyarországnak és magyarországi intézményeknek. Most ezt a sort folytatva, bár kronológiailag kicsit megszakítva, hiszen Németországból már 2015 óta mind Tapolca, mind egész Magyarország több városa többször kapott már adományt. Ha végigjárjuk Magyarország egy-két közintézményét, és betekintést nyerünk abba az állapotba, amelyben ezek az intézmények szenvednek, megnézzük, mondjuk, egy iskolának a bútorzatát, megnézzük, mondjuk, egy egészségügyi intézménynek a berendezését, felszerelését, hát, kritikus hangok hallatszanak ezekből az intézményekből. Az elmúlt időszakban nagyon sokszor és sok alkalommal kaptunk már Regensburgból ilyen adományokat, és engedjék meg, hogy pár intézményt fel is soroljak, a teljesség igénye nélkül. Elsősorban Tapolca város önkormányzata kapott több alkalommal irodafelszereléseket, a Batsányi János általános iskola padokat, székeket, a tapolcai kórház egészségügyi felszerelést, ágyakat, az ajkai kórház egyszer használatos felszereléseket, ágyakat több millió forint értékben, a tapolcai idősek otthona, a mindszentkállai idősek otthona mind-mind elektromos ágyakról van szó , illetve ugyanígy az ajkai idősek otthona is. Regensburgban van két olyan úriember, akik az egészségtanácsban töltik mindennapjaikat, és segítőkész szándékuk kiapadhatatlan, és napjainkban is érkeznek majd tőlük felszerelések. Ez a felszólalás értük és miattuk van. Szeretném innen is megköszönni az ő önzetlen segítségüket. Az egyik úriembert úgy hívják, hogy Josef Troidl, a másik Rudolf Eberwein. Mindketten Regensburgban a CSU-frakció régi alapító tagjai. Szeretném innen is még egyszer megköszönni nekik, és ugye, nem elég a regensburgi kapcsolat, Magyarországon kell egy kapocs, ami összeköti ezt a két szálat, az pedig nem más, mint Sándor László, az IPA szervezetnek a jegyzője. Számtalanszor érkezett és fog érkezni ilyen szállítmány, ilyen adomány. Én arra hívom fel innen a parlamentből az intézmények vezetőit, hogy ne féljenek, keressenek meg minket, mi segíteni fogunk nekik, hiszen tudjuk azt, nagyon nehéz ezeket az irodai felszereléseket vagy tantermi felszereléseket önerőből lecserélni, és ezáltal mi segítséget tudunk nyújtani nekik. Köszönjük még egyszer, Regensburg és Németország! [[Taps a Jobbik soraiból.]]
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Nunkovics Tibor képviselő úr, Jobbik-képviselőcsoport: „Mikor fordít figyelmet a Kormány az igazi problémákra?” címmel. Öné a szó, képviselő úr.
Köszönöm a szót, elnök úr. Tisztelt Képviselőtársaim! Először is engedjék meg, hogy elmondjam, mekkora megtiszteltetés számomra, hogy ma itt lehetek, és e Ház falai között szólalhatok fel az emberek érdekében. Az már kevésbé tölt el boldogsággal, hogy átnézek a szemközti padsorokba, és összesen kettő darab kormánypárti képviselőt látok, a többieknek biztosan valami fontosabb dolguk akadt. Sokáig gondolkoztam rajta, hogy mi legyen a szűzbeszédem témája, míg végül arra jutottam, hogy azokat a problémákat szeretném itt, a Parlament falai között elmondani, amelyek a térségünket súlyosan érintik, és amelyek egyébként a programomban is benne voltak, emiatt pedig kötelességemnek érzem, hogy a Parlament falai között is beszéljek ezekről a súlyos problémákról. Az egyik ilyen a 10. számú főút kérdése, amely már egyre égetőbb a főút mentén és közvetlen környezetében élők számára, hiszen ez a főút napjainkra már olyan forgalmat bonyolít le, mint egy kisebb autópálya, és egyes szakaszain, a nap bizonyos részeiben már meg is haladja ezt a forgalmat. Nemrégiben civil szervezetek is aláírást gyűjtöttek, és egyeztetést tartottak az illetékes minisztériumnál a kérdéssel kapcsolatban, hogy mikor épülhet meg végre az M10-es gyorsforgalmi elkerülő út, de a mai napig nem kaptak semmilyen konkrét választ erre, pedig higgyék el nekem, hogy azok, akik ott élnek, vagy ezt az utat használják nap mint nap arra, hogy Budapestre járjanak, mondjuk, dolgozni vagy iskolába, azoknak a mindennapjait egyre inkább megkeseríti ennek az útnak a hiánya. [[12.40]] Egy másik téma az egészségügy kérdése, bár ez akár országos horderejű is lehetne, illetve az is sajnos napjainkban, de a mi térségünkben a kormányzatnak ezt sikerült még megfejelnie azzal, hogy a dorogi és az esztergomi egészségügyi intézményeket összevonta, amivel kapcsolatban azt várták, hogy ez majd megoldja az orvoshiányt, az ellátás esetleges akadozását. Ez a mai napig azért nem sikerült, bár tény, hogy vannak kisebb előrelépések, de mégiscsak ezt az ágazatot nálunk is az jellemzi, hogy elmaradoznak szakrendelések, és egyre jobban küzdenek itt is az orvoshiánnyal. Bármennyire is küzdenek a kórház vezetői és az egészségügyi dolgozók, fel kell azt végre ismernie a kormánynak, hogy az egészségügyi ágazat nem egy olyan üzletág, ahonnan az állam pénzt tud kinyerni. Ez egy szolgáltatás, amiért az emberek, az adófizetők nagyon komoly pénzeket fizetnek, és ezért az államnak nyújtania kellene valamit. A harmadik nagyon fontos téma, ami szintén lehetne akár országos horderejű, de mégis a mi térségünket azért is érinti sokkal negatívabban, mert ez egy ipari beállítottságú térség rengeteg multinacionális céggel, itt a bérek kérdése az, ami egyre inkább égető, és sajnos a saját bőrünkön is tapasztaljuk azt én magam is, aki tíz évig dolgoztam gyári munkásként , hogy igencsak nagy elmaradás van ebben a kérdésben. A Jobbik pár évvel ezelőtt előállt a béruniós javaslatával, amit önök úgy kommentáltak, hogy ezzel Brüsszel kezébe akarunk adni különböző adójogköröket, ami egy blama és egy óriási marhaság. Nekünk az a célunk, hogy a magyar béreket végre elkezdjük felzárkóztatni az európai színvonalhoz, nem pedig az, hogy elkezdjenek leszakadni. Mi sem mutatja ezt jobban, mint hogy a csatlakozáskor a magyar átlagbér a német átlagbér egyharmadát tette ki, míg ez napjainkban sajnos csak negyede vagy ötöde, hiába a kormányzati kommunikáció arról, hogy emelkednek a bérek, ezek sajnos nem érdemi béremelkedések. Sajnos a magyar emberek már így is halálra dolgozzák magukat, és ez egyre inkább szó szerint értendő. És akkor jön egy Kósa Lajos-féle figura, aki tavaly decemberben benyújtott egy borzalmas törvénymódosító javaslatot, amelyben kitolta a munkaidőkeretet, és ezt a parlament köszönhetően a fideszes kétharmadnak meg is szavazta. Tehát jön egy Kósa Lajos, aki még életében valószínűleg egy percet nem dolgozott keményen, 1990 óta országgyűlési képviselő, fogalma sincs arról [[Győrffy Balázs közbeszól.]] , hogy mire van szüksége a magyar embereknek én beszélek, köszönöm , és beterjeszt egy ilyen javaslatot. Kedves kormánypárti Képviselőtársaim! A magyar embereknek nem több munkára van szükségük, mert ahogy mondtam, már így is halálra dolgozzák magukat, hanem arra van szükségük, hogy a tisztességes munkájukért végre tisztességes munkabért kapjanak, és ez az igazán veszélyes, tudja, kedves képviselőtársam. Nagyon szépen köszönöm, hogy meghallgattak. [[Taps a Jobbik soraiban.]]
Köszönöm. Tisztelt Országgyűlés! Napirend utáni felszólalásra jelentkezett Balczó Zoltán képviselő úr, a Jobbik képviselőcsoportjából: „Az Európai Bizottság elnökének választásáról” címmel. Kedves képviselőtársam, öné a szó.
Elnök úr, köszönöm a szót. Amint az közismert, az Európai Tanács Ursula von der Leyent, Németország jelenlegi védelmi miniszterét javasolta az Európai Bizottság új elnökének. Ennek kapcsán bennünk, magyarokban jogosan merül fel a kérdés, hogy miért támogatott Orbán Viktor egy olyan jelöltet, sőt lobbizott az érdekében, aki a nemzetállamok felszámolására törekszik és migrációpárti. Talán nem is kell hangsúlyoznom, hogy az Európai Unió jövője szempontjából milyen fontos, hogy a leendő bizottsági elnök milyen nézeteket vall a legfontosabb kérdésekben. Orbán Viktor egyértelművé tette, külügyminisztere és a kormány illetékes szóvivője megerősítette, hogy csak olyan jelöltet fog támogatni, aki fellép a migrációval szemben, és tiszteletben tartja a tagállamokat. Nos, Ursula von der Leyen migrációellenesnek semmiképpen nem nevezhető. Annak idején élesen támadta Magyarországot, amikor Magyarország a migránsáradattal szemben megvédte a saját határait s egyben a schengeni határokat, családjával pedig menekülteket fogadott be a házába. Ez utóbbi cselekedet természetesen személyesen humánus, emberbaráti cselekedetnek ítélhető, ugyanakkor azonban német miniszterként ez nem más, mint az állami Willkommenskultur kifejezése: biztatás a bevándorolni szándékozók számára. Egyébként az is közismert róla, hogy az európai egyesült államok kiépítésének a híve. Egyébként Soros Györggyel együtt tag a Müncheni Biztonsági Konferencia tanácsadó testületében. Tehát ha a Fidesz szokásos megbélyegző kategorizálását használnám, akkor azt kellene mondanom, hogy Soros György embere, migránspárti, és a nemzetállamok felszámolására törekszik. Akkor tegyük fel a kérdést: vajon miért támogatott miniszterelnökünk egy olyan jelöltet, aki semmiképpen nem felel meg az általa támasztott követelményeknek? A válasz nem elvi, nem az ideológiai dimenzióban kell keresnünk, hanem a személyesben. Ursula von der Leyen támogatásával tudta sikerre vinni személyes harcát Manfred Weberrel szemben, megakadályozva így, hogy az Európai Néppárt csúcsjelöltje bizottsági elnökké válhasson. Ennek érdekében fogtak össze a visegrádi négyek azzal az Emmanuel Macronnal, aki számára a magyar miniszterelnök testesíti meg mindazt, ami ellen küzdeni akar. Ezt így fogalmazta meg: „Válasszátok az én Európámat, ne Orbánét!” Ez lenne tehát a visegrádi négyek nagy diplomáciai sikere? Hétfőn a kormánypárti felszólalóktól sorra erről hallottunk. Mi a siker? Manfred Weber helyett Ursula von der Leyen? Csöbörből vödörbe. Orbán Viktornak érezhetően egyre nagyobb a személyes ambíciója, hogy Európa meghatározó kormányfőjeként tekintsenek rá, ezt azonban személyi ügyekben, machiavellisztikus akciókkal, még ha sikeresek is, nem lehet elérni. Ehhez itthon kellene visszaállítani a jogállamot, véget vetni a hűbéri láncolatra épülő hatalomgyakorlásnak, az egzisztenciális félelemben tartásnak, a gyűlöletkeltésnek, a nemzetközi befektetők olcsó és jogaitól megfosztott munkaerővel való kiszolgálásának. A forrásokat az oktatásba, képzésbe kellene invesztálni, vállalva az uniós források felhasználásának Európai Ügyészség általi ellenőrzését, folyamatosan támogatva a jelentős hozzáadott értéket teremtő, minőségi munkaerőt alkalmazó kis- és közepes vállalkozásokat, szolidáris társadalompolitikával csökkenteni a szétszakadást, elérve ezzel a fiatalok itthon tartását, megteremtve mindenki számára egy gyarapodó ország valódi reményét. Egy ilyen eredményeket felmutató Magyarország miniszterelnökének lenne komoly tekintélye és megbecsülése az Európai Unió színterén. Sajnos a felsoroltak teljesítése Orbán Viktorról nem képzelhető el. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! Napirend utáni felszólalásra jelentkezett Pintér Tamás képviselő úr, a Jobbik képviselőcsoportjából: „Eladjuk a várost?” címmel. Öné a szó.
Köszönöm szépen a szót. Tisztelt Elnök Úr! Tisztelt Ház! „Azért, hogy nektek már ne maradjon semmi” ezt egy újpesti fideszes mondta akkor, amikor azt megkérdezték tőle, hogy miért kell ilyen pofátlanul és átlátszóan lopni. De mondhatta volna ezt Cserna Gábor, Dunaújváros fideszes polgármestere is, amikor többször feltettük neki azt a kérdést, hogy miért kell 1,5 milliárd forintos hitelt felvennie a város kárára azért, hogy nektek már ne maradjon semmi.A leköszönő polgármester egyetlenegy esélyt lát arra, hogy a székében maradjon októberben is, mégpedig ennek az 1,5 milliárd forintos hitelnek a felvételét és elköltését a kampányidőszakban. Csakhogy a polgármester úr nincs azzal tisztában, hogy a dunaújvárosiak nem hülyék, és bármennyit is költhet a polgármester úr, akkor sem fogják újra megszavazni őt. Éppen ezért innen üzenem neki, hogy ne költse azt a pénzt, amit még meg sem kapott a város, mert ha hűtlen vagy hanyag kezelésen kapom, azaz bűncselekményen, akkor októbertől még akár börtönbe is mehet. [[12.50]] Emlékeztetném a kormányt is arra, hogy legutóbb azt válaszolták, hogy a hitelfelvételi kérelem még be sem érkezett hozzájuk, de működésre, amire egyébként az önkormányzat kérte a pénzt, egyébként sem engedélyezhetnek hitelfelvételt. Legjobb tudomásom szerint még mindig nem érkezett be a hitel az önkormányzathoz, miközben a fideszes városvezetés úgy tesz, mintha biztosan megkapnák ezt a pénzt, és nem számít, hogy így lesze vagy sem, bőkezűen költik az idei év költségvetéséből, a város pénzéből. Lefordítva magyarra: most már teljesen mindegy, hogy a kormány engedélyezie a hitelt vagy sem. Ha engedélyezik, akkor még évek múlva is nyögni fogja Dunaújváros az adósság részleteit, amikor Cserna Gábor már csak egy rossz emlék lesz mindannyiunk számára, ha nem engedélyezik, akkor pedig már az idén is csődbe mehet a város. Többek között ez az a felelőtlen gazdálkodás és magatartás, ami miatt Cserna Gábornak és csapatának mielőbb mennie kell a városból. Tudják, tisztelt képviselőtársaim, én szeretem ezt a várost. Szeretem az ott élőket, szeretem az utakat, szeretem a vasműt, általában véve szeretem azt a légkört, ami ott körülvesz minket. Én ezért kezdtem el politizálni; azért, mert féltem a várost azoktól, akik nem szeretettel, mint én, hanem haszonlesésből gondolnak az ott élőkre és élősködnek rajtuk. Amikor otthon vagyok, én nem vagyok sem jobbikos, sem ellenzéki, én dunaújvárosi vagyok, és ebben a minőségemben fogok megmérettetni a Fidesz politikájával szemben. Most önök előtt, a nemzet templomában ígéretet is teszek önöknek: soha nem fogom hagyni azt, hogy bárki is tönkre tegye szeretett városomat. Köszönöm, hogy meghallgattak. [[Taps a Jobbik padsoraiból.]]
Köszönöm. Tisztelt Országgyűlés! Napirend utáni felszólalásra jelentkezett Dúró Dóra képviselő asszony, független képviselő: „Határozottabb fellépést sürget a nemzetpolitikában a Mi Hazánk” címmel. Megadom a szót, képviselő asszony.
Köszönöm a szót. Tisztelt Elnök Úr! Tisztelt Országgyűlés! A román nagykövetség előtti tüntetéssel is kifejezte a Hatvannégy Vármegye Ifjúsági Mozgalom azt az elvárását, miszerint közel száz évvel a trianoni békediktátum hatálybalépését követően határozottabb fellépésre van szükség a nemzetpolitikában.Ezen akció keretében a Hatvannégy Vármegye vezetőjének, Barcsa-Turner Gábornak személyesen is sikerült bejutnia a Külügyminisztérium épületébe is, ahol sikerült a petíciónkat átadni a minisztérium munkatársainak. Ezért köszönet illeti őket, és reméljük, hogy ezen petícióban foglaltak végrehajtásában is serénykedni fognak a minisztérium munkatársai, illetve maga Szijjártó Péter miniszter úr. Az úzvölgyi eset tanulsága is rávilágít arra, hogy erre a határozottabb, nemzeti szempontokat figyelembe vevő fellépésre szükség van, és ezért is kértük arra a minisztériumot, hogy a petícióban foglaltakra különös figyelmet fordítson. Ugyanakkor csalódásunkat kell kifejeznünk azért, mert addig már nem terjedt a Fidesz hazafisága, hogy például azt a költségvetési módosító javaslatot támogassák, amelyet a 2020. évi központi költségvetéshez nyújtottam be, miszerint egy katolikus kápolnát kellene építenünk az úzvölgyi temetőhöz azért, hogy meggátoljuk azt a román térhódítást, ami egy ortodox templom felépítésében fog testet ölteni, hiszen ezt kezdeményezte ott egy román parlamenti képviselő és több ortodox főpap is. Egyértelművé kell tennünk a románok számára is, hogy az úzvölgyi temető a magyar nemzeti örökség része, ott döntő többségében magyar katonák nyugszanak, és bármit tesznek, bármit építenek oda, ez így is marad, ez a temető soha nem lesz a románoké, ez egy emlékhely, amely a magyarokat illeti. A petícióban 12 pontban foglalta össze a Hatvannégy Vármegye Ifjúsági Mozgalom azokat a legégetőbb, legsürgősebb, legfontosabb nemzetpolitikai követeléseket, amelyeknek a megvalósítása most már nem tűr halasztást, és ezt az Országgyűlésben is szeretném ismertetni. Egyrészt Beke István és Szőcs Zoltán, akik szintén a Hatvannégy Vármegye Ifjúsági Mozgalom tagjai, kegyelemben való részesítését kellene kérnie a Külügyminisztériumnak a román államfőnél, másrészről pedig az úzvölgyi magyar katonatemető eredeti állapot szerinti helyreállításához ragaszkodnia kell a magyar külügynek, illetve a magyar államnak ahhoz, hogy békésen tudjuk rendezni ezt a kérdést is. A budapesti román nagykövetnek az az elképesztő pökhendi magatartása, amely botrányos és elfogadhatatlan távolmaradásában öltött testet, egyértelműen magával kellene hogy hozza azt, hogy kitiltjuk Magyarországról, és ezzel is egyértelműen és határozottan megüzenjük a románoknak, hogy ez a magatartás semmiféle jóra nem vezet. A Hatvannégy Vármegye azt is követeli, hogy nemzetközi szinten vizsgáltassa ki Magyarország Románia állami szintű részvételét és érintettségét az úzvölgyi katonatemetőben történtek esetében, hiszen nagyon súlyos lehetőségek merülnek fel ezzel kapcsolatban is. Nemcsak a budapesti román nagykövet kitiltására kellene sort keríteni, hanem annak a magyarellenes Dan Tanasă nevű soviniszta bloggernek is, aki folyamatosan azzal véteti észre magát a közéletben, hogy a magyar szimbólumokat és feliratokat, ezek jogszerű használatát igyekszik sértő módon eltávolítani. A Hatvannégy Vármegye követelései közt szerepel az is, hogy a Romániával kötött kétoldalú hadisíregyezményt Magyarország mondja fel, és több módon is hívja fel a nemzetközi közvélemény figyelmét is arra, hogy Románia magyarellenes és soviniszta politikát folytat a magyarok kárára. Arra is kérik a magyar kormányt, hogy a szomszédos államok területéről kitiltott magyar állampolgárok listáját hozzák nyilvánosságra, szavatolják a magyar nyelvű oktatást minden trianoni utódállamban, illetve bírja rá Szlovákiát a magyar kormány arra, hogy szüntesse meg azt a törvényt, amely megvonja a szlovák állampolgárságot mindazoktól, akik más állampolgárságot is felvesznek. Illetve a Beneš-dekrétumok nemzetközi jogba ütköző örökségét is fel kellene számolnia Szlovákiának, valamint hatékonyan fel kell lépni a kárpátaljai magyar állampolgárok kényszersorozása ellen, például úgy, hogy nem támogatják Ukrajna európai uniós csatlakozását. Végül, de nem utolsósorban a trianoni békediktátum századik évfordulója alkalmából különösen aktuális a nemzeti közösségek területi autonómiájának kiharcolása. Erre kérjük a Külügyminisztériumot, hogy határozottan lépjen fel a nemzetpolitikai törekvések terén is. Köszönöm a figyelmet. [[Taps a Jobbik padsoraiból.]]
Köszönöm, képviselő asszony. Tisztelt Országgyűlés! Szintén napirend utáni felszólalásra jelentkezett Apáti István képviselő úr, független képviselő: „Az elfeledett államférfi” címmel. Megadom a szót képviselő úrnak.
Köszönöm a szót, elnök úr. Tisztelt még éppen itt tartózkodó képviselőtársaim! Tisztelt Országgyűlés! A Mi Hazánk Mozgalom, valamint a Független Kisgazdapárt 2019. június 15-én, egy hónappal ezelőtt emlékezett meg egy Baranya megyei kis faluban, Bissén az egyik legkiválóbb magyar államférfiról, a falu szülöttéről, Nagy Ferenc néhai miniszterelnök úrról. Nagy Ferenc néhai miniszterelnök életpályája bővelkedik a rendkívüli fordulatokban, az amerikai kaland-, történelmi és kémfilmekbe illő eseményekben, de engedjék meg, hogy ennek az életpályának az idő rövidsége miatt most csak néhány fontos állomását, néhány fontos képét villantsam fel, ezzel is a Ház elé hozva és bemutatva azt az elképesztő történelmi és politikai mulasztást, ami egyébként döntően az elmúlt harminc év felelőssége. Nagy Ferenc 1903-ban született a Baranya megyei Bissén, már tízévesen megismerte a kemény földműves munka minden kínját-keservét, hiszen édesapját elvitték a frontra. 19 évesen az első világháború bissei hőseinek emlékére tartott megemlékezésen mondott egy olyan beszédet, amelynek kapcsán felfigyeltek kiváló tehetségére, tulajdonképpen innen datálódik, innen indult el a politikai pályafutása, amely villámrajtot vett, hiszen 27 évesen már a kisgazdák országos pártfőtitkára volt. Azután a második világháború vége felé indult el az a tragikus eseménysorozat, amely egyrészt édesanyja halálához vezetett, másrészt, amelynek kapcsán megtapasztalta mindkét pusztító világrend rendkívüli aljasságát, annak a világrendnek az aljasságát is, amely etnikai, faji, vallási alapon gyűlölt, és annak a világrendnek az aljasságát is, amely osztályalapon gerjesztette a gyűlöletet. 1944 áprilisától hat hónapon keresztül a Gestapo foglya volt. Legidősebb fiát ifjúsági büntető munkatáborban tartották fogva hosszú ideig, majd 1945. szeptember 14-én következik be édesanyja tragikus halála, ami a gyalázatos viselkedést, a gyalázatos magatartást tanúsító orosz katonák bűne. [[13.00]] Édesanyja nem akarta odaadni a család szekerét és a család két lovát az oroszoknak, ezt követően az oroszok egy harckocsival mentek utána, a harckocsi átgázolt a szekéren, az édesanyját a harckocsi csöve lesodorta, és szörnyethalt. 1945 azonban nemcsak erről a családi tragédiáról maradt emlékezetes, hanem egy fényes politikai sikerről is, amikor is a Kisgazdapárt 57 százalékot ért el, 57 százalékos eredményt, tisztelt képviselőtársaim, az akkori országgyűlési választásokon, de a szovjet csapatok, a megszálló szovjet csapatok már akkor javában Magyarországon tartózkodtak, úgyhogy gyakorlatilag nem maradt más esély, mint hogy kényszerkoalícióra lépjenek, bár erre elvileg semmilyen szükség nem volt, és semmi nem indokolta volna. Nagy Ferenc aztán 1946. február 4-én lett ennek az országnak a miniszterelnöke. Mindössze 16 hónapig töltötte be ezt a tisztséget, de bizton állíthatom, hogy ez alatt a 16 hónap alatt többet tett ezért az országért, mint mások 16 esztendő alatt. A teljesség igénye nélkül három momentumot emelnék ki, nem kisebbítve az érdemeit, azt már csak zárójelben említve, hogy újjáépítési minisztere is volt ennek az országnak miniszterelnöki tisztségét megelőzően: földreformot hajtott végre, megfékezte a hiperinflációt, és szintén nagyon kevesen tudják, hogy ő vezette be a forintot. Neki és az ő kormányának köszönhető az, hogy a mai napig a magyar forint a hivatalos fizetőeszköze ennek az országnak. Ugyanakkor a kommunista ármánykodásnak áldozatul esett, és kémfilmekbe illő módon, az osztrák-svájci határon, egy hídon, egy gépkocsi motorháztetején, egy szállodai levélpapíron íratták vele alá a miniszterelnöki tisztségről lemondó nyilatkozatát, és addig a legkisebb fiát, akit gyakorlatilag túszul ejtettek, nem engedték szabadon, amíg ezt a miniszterelnöki tisztségről való lemondást ilyen körülmények között ő meg nem tette. Ez volt az utolsó momentum, hogy az azt megelőző pár napig Magyarországon tartózkodott, soha többet nem tudott visszajönni szeretett hazájába. 1956-ban, a forradalom és szabadságharc idején megkísérelte, azonban az osztrákok, hivatkozva semlegességükre, nem engedték be az ország területére. Utána, 1956-tól az 1979-ben bekövetkezett haláláig is megpróbált mindent megtenni a magyar szabadság érdekében, próbálta segíteni a kisgazda-társadalmat. Egy korábbi kisgazda képviselőtársával folyamatosan levelezett, és azon fáradozott élete utolsó éveiben is, hogy a Szent Koronát és a koronázási ékszereket hazahozza Magyarországra, azonban ezt sajnos már nem érhette meg. Távol szeretett szülőhazájától, egy Washington melletti kisvárosban, Herndon településen van eltemetve. Éppen ezért követeli azt a Mi Hazánk Mozgalom a Kisgazdapárttal közösen, hogy a bissei szülőházat nyilvánítsák emlékházzá, állítsanak szobrot a néhai miniszterelnök emlékére, foglalja el helyét a történelemoktatásban, a Külügyminisztérium pedig tegyen meg minden szükséges intézkedést az USA-ban élő hozzátartozókkal való kapcsolatfelvétel és a rendszeres kapcsolattartás érdekében. Köszönöm szépen a figyelmet. [[Taps a Jobbik soraiban.]]
Köszönöm, képviselő úr. Tisztelt Országgyűlés! A napirend utáni felszólalások végére értünk.Tájékoztatom önöket, hogy az Országgyűlés következő ülésének időpontjáról a későbbiekben kapnak tájékoztatást. Megköszönöm munkájukat. Jó pihenést és kellemes nyaralást kívánok. Viszontlátásra! Az ülést bezárom.